qundao/data-zh-poetry huggingface dataset:
顾与治书房留余小像自题四绝句·其四
作者：钱谦益
朝代：明
体裁：七言绝句

褪粉蛛丝网角巾，每烦棕拂拭煤尘。凌烟褒鄂知无分，留与书堆伴古人。
顾与治五十初度
作者：钱谦益
朝代：明
体裁：七言律诗

松下清斋五十时，道心畏路凛相持。全生惟有长贫好，避俗差于小病宜。灵谷梅花成昔笑，蒋山云物起新思。开尊信宿嘉平腊，雒颂传家德靖诗。
顾炳秀才遗书索饮有醉吐丞相车茵之语作七字句报之
作者：钱谦益
朝代：明
体裁：七言律诗

糟丘且莫叹沉沦，汉世君看尚酒人。巳见相公呼后舍，更闻驭吏欧车茵。无多酌我终须醉，时一中之颇近真。却笑杨雄老投阁，鸱夷瓶井向谁论。
题丁家河房亭子
作者：钱谦益
朝代：明
体裁：七言律诗

花边柳外市朝新，梦里华胥自好春。夹岸曲尘三月柳，疏窗金粉六朝人。小姑溪水为邻并，邀篴风流是后身。白首吴钩仍借客，看囊一笑是长贫。
题京口避风馆诗为淮南李小有作·其一
作者：钱谦益
朝代：明
体裁：七言绝句

横江楼馆面金山，白浪粘天如等閒。恰是四禅清净地，毗岚风起不相关。
题京口避风馆诗为淮南李小有作·其七
作者：钱谦益
朝代：明
体裁：七言绝句

佛火经声出浪堆，虾须水母莫相催。斋时得食江神喜，约束龙鱼受戒回。
题京口避风馆诗为淮南李小有作·其三
作者：钱谦益
朝代：明
体裁：七言绝句

吹浪江豚向晚多，夕阳酤酒听渔歌。长年共指樯竿笑，少日鲸鱼口里过。
题京口避风馆诗为淮南李小有作·其二
作者：钱谦益
朝代：明
体裁：七言绝句

吴天飓母互争雄，万斛千帆簸荡中。鱼鳖吐涎还失笑，何因平地起龙宫。
题京口避风馆诗为淮南李小有作·其五
作者：钱谦益
朝代：明
体裁：七言绝句

咫尺横江浊浪腥，新添水槛限青冥。临流莫唱公无渡，恐有人从鱼腹听。
题京口避风馆诗为淮南李小有作·其八
作者：钱谦益
朝代：明
体裁：七言绝句

三界风轮荡不旋，避风小筑倚江天。知君突兀千间屋，未是经营断手年。
题京口避风馆诗为淮南李小有作·其六
作者：钱谦益
朝代：明
体裁：七言绝句

朔风吹动几天昏，四壁明灯笑语温。可叹爰居无屋止，避风常向鲁东门。
题京口避风馆诗为淮南李小有作·其四
作者：钱谦益
朝代：明
体裁：七言绝句

未便江风弹指开，浮囊谨护且徘徊。老僧省淂多生事，曾记河神小婢来。
题仙山楼阁图
作者：钱谦益
朝代：明
体裁：古风

华堂迟日春融融，娇兰宠蕙多光风。谁为此图挂素壁，神山仙馆来空濛。参差昆崙顶，缥缈扶桑东。上有摩天削成千仞之绝壁，下有拔地偃蹇百尺之乔松。天光浮动日月水，海涛激射飙轮峰。五云聚族不成雨，千霞解駮皆为虹。交梨无根长翳荟，夜芝有光照丰茸。琪花瑶草人不识，但见竹柏长青葱。其閒楼观参差起，璇瑰瑶碧相蔽蒙。细界烟峦辨栋宇，平临月驾开房栊。墉城金台尽治所，易迁童初或离宫。群真缤纷互来往，似谒金母朝木公。金条脱，玉玲珑。顶巾作髻，衣绡垂红。白珠约臂，青章带胸。鸟瓜纷指掌，虎齿还婴童。高堂寿母定谁是，无乃亦在图画中。主人捧图献母侧，慈颜一笑回春容。班白稚齿齐上寿，撞钟伐鼓乐未终。金盘擗麟莫数他家事，斟雉调鼎吾祖自有彭铿翁。
题僧卷
作者：钱谦益
朝代：明
体裁：七言绝句

雪被冰床云水隈，死关生断不曾开。蓦然豆子炉中爆，笑拨星星一点灰。
题刘宫谕画三首 其一 春山观瀑图
作者：钱谦益
朝代：明
体裁：古风

春山得春山气长，瀑布奔流几千丈。山僧溅衣古寺中，行人拂面溪桥上。喷壑奔雷日夜忙，愁倾银汉泻天潢。白云冲断青山在，始信人閒有石梁。
题刘宫谕画三首 其三 墨梅次韵
作者：钱谦益
朝代：明
体裁：五言绝句

幽都冰雪夜，可有一枝春。驿使何当发，吾将赠美人。
题刘宫谕画三首 其二 秋山读书图
作者：钱谦益
朝代：明
体裁：古风

秋光如水秋天半，南山高棱见书案。高楼图史称萧閒，下界丹黄自纷乱。远浦维舟傍夕曛，两翁相对话溪云。知无世事污君耳，楼上书声闻不闻。
题初祖折芦图
作者：钱谦益
朝代：明
体裁：七言绝句

一苇飘然截众流，廓然无圣语谁酬。金陵夜雨嵩山雪，白马青丝出寿州。
题南湖勺园
作者：钱谦益
朝代：明
体裁：七言律诗

寒园竹树正萧萧，几席南湖影动摇。有雨云岚浑欲长，无山翠霭不曾消。波澡地角生朝气，水落天根见暮潮。楼上何人看烟雨，为君枝策上溪桥。
题吕天遗菊龄图·其一
作者：钱谦益
朝代：明
体裁：七言绝句

青衫皂帽自盘桓，老圃秋容相向寒。顾影不须嗟短鬓，黄花犹识古衣冠。
题吕天遗菊龄图·其三
作者：钱谦益
朝代：明
体裁：七言绝句

秋花愁绝朔风尘，饮露餐英蜕此身。近日东郊难占籍，众香国里作顽民。
题吕天遗菊龄图·其二
作者：钱谦益
朝代：明
体裁：七言绝句

甲子迁讹记不真，东篱花是老遗民。茫茫四海山河里，剩得陶家漉酒巾。
题吕天遗菊龄图·其五
作者：钱谦益
朝代：明
体裁：七言绝句

碧梧枝下晚香花，风味依然故相家。叹息五侯零落尽，南山萁豆邵平瓜。
题吕天遗菊龄图·其六
作者：钱谦益
朝代：明
体裁：七言绝句

半树梧桐小院阴，黄花几朵照清襟。落阴閒淡人如菊，长向篱边养道心。
题吕天遗菊龄图·其四
作者：钱谦益
朝代：明
体裁：七言绝句

柴门低亚插篱新，长为寒花锁绿筠。不比桃源在人世，春来勾引捕渔人。
题含光法师像二首·其一
作者：钱谦益
朝代：明
体裁：七言绝句

莲子峰头说法僧，青松骨格鹤仪形。何当兀坐看云汉，应与虚空共讲经。
题含光法师像二首·其二
作者：钱谦益
朝代：明
体裁：七言绝句

讲罢清凉疏一回，西堂趺坐陷炉灰。谁拈咬蚤家常话，忽漫天花下讲台。
题大鸟图
作者：钱谦益
朝代：明
体裁：七言绝句

漫道昆明有劫灰，蒲陶苜蓿至今栽。不知此日乘槎客，谁见条支大鸟来。
题女郎楚秀画二首·其一
作者：钱谦益
朝代：明
体裁：七言绝句

曼绿轻红约略分，墨华凝碧溅罗裙。烟岚一抺看多少，知是吴云是楚云。
题女郎楚秀画二首·其二
作者：钱谦益
朝代：明
体裁：七言绝句

小艇疏帘水墨閒，落梅风过点朱颜。欲看粉本频临镜，自埽脩眉画远山。
题孟阳仿大痴仙山图
作者：钱谦益
朝代：明
体裁：古风

大痴老人游华山，白云滃起衫袖间。玉箫满满车箱谷，抗手招邀竟不还。孟阳不乐人间住，烧松点墨天都去。三十六峰云海中，白月吴吟向何处。爱画都于画笥探，湖桥东畔石城南。每对山窗图粉本，更从禅榻仿浮岚。纸上流年去无迹，笔端白汗犹堪滴。故人风致剩残缣，老我颠毛比焦墨。楞严影事不吾欺，落却前尘午梦迟。两翁执手仙山里，莫漫轩渠笑我痴。
题孟阳画扇
作者：钱谦益
朝代：明
体裁：五言绝句

相逢马上人，眉间带晋楚。勒马指前林，欲共班荆语。
题宋徽宗杏花村图
作者：钱谦益
朝代：明

宜春小苑春风香，宣和秘殿春昼长。帝所神霄换新诰，江南花石催头纲。至尊盘礴自游艺，宛是前身画师制。岁时婚嫁杏花村，桑麻鸡犬桃源世。杏花村中花冥冥，纥干山雀群飞鸣。巾车挈箧去何所，无乃负担趋青城。君不见杏花寒食钱塘路，鬼磷灯檠风雨暮。麦饭何人浇一盂，孤臣哭断冬青树！
题宋徽宗杏花村图
作者：钱谦益
朝代：明
体裁：古风

宜春小苑春风香，宣和閟殿春昼长。帝所神霄换新诰，江南花石催头纲。至尊盘礴自游艺，宛是前身画师制。岁时婚嫁杏花村，桑麻鸡犬桃源世。杏花村中花冥冥，纥干山雀群飞鸣。巾车挈箧去何所，无乃负担趋青城。君不见杏花寒食钱塘路，鬼燐灯檠风雨暮。麦饭何人浇一盂，孤臣哭断冬青树。
题将相谈兵图为范司马蔡将军作
作者：钱谦益
朝代：明
体裁：古风

锦州城中尘堀堁，大枪五幡纷么么。廿载军储困剑铁，四海供输穷箭笴。当宁旰食求干济，中朝辰告资剥�。金瓯破碎繇朱提，玉烛丛残为青璅。水上徒占赪尾多，天边未见旄头堕。忍看北极独焦劳，但看南箕又轩簸。火烧武库议曲突，风急中流选棙柁。庙郎谁子纡筹策，图画有人殊砐硪。鸱夷旧策意匠精，龙图后身腹甲果。垂帘白昼尝深念，蔽榻红尘正匡坐。忧国何时两颊肥，筹边更见双眉锁。侧席有人面相向，虎头燕颔呈决惈。俯躬无乃问韬�，奋臂何当支拉攞。料理茗香亦经济，位置琴书自帖妥。童子夹侍状萧閒，瓶花低垂意婀娜。围棋长日非等闲，清啸中宵笑侈哆。羽扇纶巾葛武侯，缓带轻裘祭征虏。此时前箸借幕中，他日戎衣拜道左。眼中二老故自佳，世上高人正亦夥。岂无岘南共黍饭，亦有衡山拨芋火。指撝丑虏成沙虫，睥睨公侯类蜾蠃。画师画师汝何颇，再貌一人胡不可。猿公石公非所希，天津老人或是我。
题将相谈兵图为范司马蔡将军作
作者：钱谦益
朝代：明
体裁：古风

锦州城中尘堀堁，大枪五幡纷么么。廿载军储困剑铁，四海供输穷箭笴。当宁旰食求干济，中朝辰告资剥𠜴。金瓯破碎繇朱提，玉烛丛残为青璅。水上徒占赪尾多，天边未见旄头堕。忍看北极独焦劳，但看南箕又轩簸。火烧武库议曲突，风急中流选棙柁。庙郎谁子纡筹策，图画有人殊砐硪。鸱夷旧策意匠精，龙图后身腹甲果。垂帘白昼尝深念，蔽榻红尘正匡坐。忧国何时两颊肥，筹边更见双眉锁。侧席有人面相向，虎头燕颔呈决惈。俯躬无乃问韬𩎖，奋臂何当支拉攞。料理茗香亦经济，位置琴书自帖妥。童子夹侍状萧閒，瓶花低垂意婀娜。围棋长日非等闲，清啸中宵笑侈哆。羽扇纶巾葛武侯，缓带轻裘祭征虏。此时前箸借幕中，他日戎衣拜道左。眼中二老故自佳，世上高人正亦夥。岂无岘南共黍饭，亦有衡山拨芋火。指撝丑虏成沙虫，睥睨公侯类蜾蠃。画师画师汝何颇，再貌一人胡不可。猿公石公非所希，天津老人或是我。
题归玄恭僧衣画像四首·其一
作者：钱谦益
朝代：明
体裁：七言绝句

莫是佯狂老万回，坏衣掩胫发齐腮。六时问汝何功课，一卷离骚酒百杯。
题归玄恭僧衣画像四首·其三
作者：钱谦益
朝代：明
体裁：七言绝句

紫殿公然溺正衙，又从别室掉雷车。天公罚作村夫子，点简千文与百家。
题归玄恭僧衣画像四首·其二
作者：钱谦益
朝代：明
体裁：七言绝句

周冕殷冔又劫灰，缁衣僧帽且徘徊。儒门亦有程夫子，赞叹他家礼乐来。
题归玄恭僧衣画像四首·其四
作者：钱谦益
朝代：明
体裁：七言绝句

骂鬼文章载一车，吓蛮书檄走龙蛇。颠书醉墨三千牍，圣少狂多言法华。
题朱玉耶画扇
作者：钱谦益
朝代：明
体裁：七言绝句

断月抛云去不还，旧图小扇落人间。依稀记得前尘事，愁绝双蛾傍远山。
题李长蘅为吴生画溪山秋霭图
作者：钱谦益
朝代：明
体裁：古风

吴生遇盗事亦奇，襆被囊琴暮雨时。向盗乞画真痴绝，盗亦欣然还掷之。此画经营良不苟，老树槎牙怪石走。豪夺巧取或可虑，岂意鲁弓还盗手。今年逢君书画船，收藏欲厌宣和编。展玩竟日头目运，更抚此卷心茫然。水墨淋漓如欲语，眼中斯人定何许。画里还看漠漠云，灯前自听潇潇雨。诗肠泪眼半焦枯，短歌偪塞堪卢胡。凭君更属松圆老，为写江干乞画图。
题杏花宫人图为傅右君
作者：钱谦益
朝代：明
体裁：七言绝句

閒拨铜锾看泪痕，春风取次到长门。监宫传报天颜喜，红杏花开满禁垣。
题柳枝春鸟图
作者：钱谦益
朝代：明
体裁：五言绝句

婀娜黄金缕，春风上苑西。灵禽能笑侣，先拣一枝栖。
题梅仙书舫小像二绝句·其一
作者：钱谦益
朝代：明
体裁：七言绝句

杨柳蒹葭面面垂，轻舟自信野风吹。残书堆积为长枕，抽向中流读楚词。
题梅仙书舫小像二绝句·其二
作者：钱谦益
朝代：明
体裁：七言绝句

稻蟹吴侬计渺然，王孙持酒但流涎。扁舟不属监舟管，且泊松江蟹舍边。
题武林邹孟阳所藏李长蘅卧游画册
作者：钱谦益
朝代：明
体裁：古风

李生骑鲸去莫扳，画本散落流人寰。邹生所藏尤神逸，参差画出江南山。初从武林写游迹，西湖泼墨流潺湲。六桥雨中每放艇，云栖月下频扣关。山僧追游负囊米，妓女乞画敲铜锾。意中烟景亟追取，兴来笔墨不可删。虎丘天竺总脚底，山泉秀绝勤跻攀。灵岩廊边山尽响，虎山桥头月几弯。西山梅花千万树，盘螭光福争回环。聚坞杨梅亚绀紫，洞庭朱实垂朱殷。巾车棹舟穷冬夏，命觞染翰销馀閒。白头荏苒好友尽，青山潦倒乐事悭。铁山寒梅空照眼，六浮阁址埋草菅。山堂怀人更感旧，摩娑画册流涕潸。山中宿昔共游燕，酒痕墨沈犹班班。惜哉不见此卜筑，点染尺幅看斓斑。石田诗句拂云浪，大痴粉本留孱颜。潦收渔庄渌照水，霜酣宝岩红满湾。海山云气互吞吐，羽人仙客时往还。石田大痴尚未死，共捉麈尾戴白纶。顾我与子不见耳，安知李生今不游其閒。呜呼，安知李生今不游其閒。
题汴人赵澄临赵子固栈道图
作者：钱谦益
朝代：明

蜀山崔嵬去天尺，千峰万嶂攒列戟。奔涛坼峡斗雷霆，削铁层层梯绝壁。青天鸟道瞰窅冥，终古蚕丛见开辟。地缩千盘云栈重，天回四游阁道窄。牛车络绎不断头，飞走凌兢罕接翼。轮鞅牵确如有声，人鸟夤缘共一迹。穴穿重掩身入霤，登顿巉岩足上壁。此图瑰璚画者谁，似为升平写物色。天汉津梁扼关陇，沃野舆图跨梁益。参旗横拂东井深，褒斜钩连子午直。邛竹蒟酱来东西，滇僰冉駹走阡陌。何烦力士挽金牛，是处戎王贡瑶碧。郫筒好酒车郤载，织成锦段马荐席。烝徒犹拜古帝魂，学士能铭剑阁石。呜呼此图不易得，全盛方舆真可惜。丹青如阅《华阳志》，衣裳不为左担易。何物毡车掣橐驼，况乃穷庐盖服匿。卧龙跃马定谁是，锦江玉垒还自昔。雪江老人头雪白，吮笔经营口嚄唶。画师有心人不识，老夫看画长叹息。
题汴人赵澄临赵子固栈道图
作者：钱谦益
朝代：明
体裁：古风

蜀山崔嵬去天尺，千峰万嶂攒列戟。奔涛坼峡斗雷霆，削铁层层梯绝壁。青天鸟道瞰窅冥，终古蚕丛见开辟。地缩千盘云栈重，天回四游阁道窄。牛车络绎不断头，飞走凌兢罕接翼。轮鞍荦硧如有声，人鸟夤缘共一迹。穴穿重掩身入霤，登顿巉岩足上壁。此图瑰璚画者谁，似为升平写物色。天汉津梁扼关陇，沃野舆图跨梁益。参旗横拂东井深，褒斜钩连子午直。邛竹竘酱来东西，滇僰冉駹走阡陌。何烦力士挽金牛，是处戎王贡瑶碧。郫筒好酒车欷载，织成锦段马荐席。烝徒犹拜古帝魂，学士能铭剑阙石。呜呼此图不易得，全盛方舆真可惜。丹青如阅《华阳志》，衣裳不为左袒易。何物毡车掣橐驼，况乃穷庐盖服匿。卧龙跃马定谁是，锦江玉垒还自昔。雪江老人头雪白，吮笔经营口嚄唶。画师有心人不识，老夫看画长叹息。
题淮阴侯庙
作者：钱谦益
朝代：明

淮水城南寄食徒，真王大将在斯须。岂知隆准如长颈，终见鹰扬死雉姁。落日井陉旗尚赤，春风钟室草先朱。东西冢墓今安在，好为英雄奠一盂。
题淮阴侯庙
作者：钱谦益
朝代：明
体裁：七言律诗

淮水城南寄食徒，真王大将在斯须。岂知隆准如长颈，终见鹰扬死雉姁。落日井陉旗尚赤，春风钟室草尝朱。东西冢墓今安在，好为英雄奠一盂。
题滕县赵宰祠堂辛酉春赵有书遗余谭灭奴方略征播州以勤死
作者：钱谦益
朝代：明
体裁：五言律诗

立马荒祠下，祠门噪晚鸦。播州新裹革，滕县旧栽花。拱壁踉跄鼠，书墙诘曲蜗。遗编论东略，开箧重咨嗟。
题滕相士写真
作者：钱谦益
朝代：明
体裁：七言绝句

绛节朝元昔梦稀，金箱犹叠五铢衣。元裳缟袂人谁识，只道横江一鹤飞。
题烟客画扇
作者：钱谦益
朝代：明
体裁：七言绝句

吹笛居箱去不回，人间粉本付沈灰。空斋画扇秋风里，重见浮岚煖翠来。
题王孟端双松图为稼轩
作者：钱谦益
朝代：明
体裁：七言绝句

落落长身对俨然，撑云卧壑并千年。丛生荆棘何须问，却怕柔藤蔓草缠。
题画
作者：钱谦益
朝代：明
体裁：古风

橹背指青山，浪打船头上。曼声时一啸，聊答江涛响。
题画
作者：钱谦益
朝代：明
体裁：七言绝句

�撼秋声捲白波，青山断处暮云多。沉沙折铁无消息，卧看千帆掠槛过。
题画
作者：钱谦益
朝代：明
体裁：七言绝句

𢷾撼秋声捲白波，青山断处暮云多。沉沙折铁无消息，卧看千帆掠槛过。
题画二首为傅右君 其一 牧马图
作者：钱谦益
朝代：明
体裁：古风

策星夜动王良马，车骑纷纷满郊野。幽并好马胡儿骑，回鞭蹴踏长城下。今年云中开马市，百金一马胡人喜。金缯压鞍革挏酒，齐唱吴歌度辽水。老髯奚官立道傍，伫看烙印黯悲伤。莫轻此马为胡种，曾秣天闲十二坊。
题画二首为傅右君 其二 射虎图
作者：钱谦益
朝代：明
体裁：古风

南山白额毛虫祖，掉尾磨牙踞林莽。啮人不肯避豪贤，狡兽轻禽敢余侮。壮士发植风萧骚，身掠虎落禽咆哮。应弦饮羽目一瞬，拉押雨血摧风毛。倒载斓班出丛薄，山虞高眠野樵乐。寄言寻斧休放纵，还为深山惜藜藿。
题画四君子图 其一 松
作者：钱谦益
朝代：明
体裁：古风

古人论画松，磊砢喜直干。当其放笔时，蓄意在霄汉。落落待岁寒，丈尺岂足算。
题画四君子图 其三 梅
作者：钱谦益
朝代：明
体裁：古风

梅为南国花，寒香绝沙漠。所以浓桃李，繁华逊绰约。媲彼嘉树颂，不辜后皇托。
题画四君子图 其二 竹
作者：钱谦益
朝代：明
体裁：古风

桃竹列几筵，次席重黼纯。剡之作箭簳，弧矢参星辰。允矣东南美，君子贵其筠。
题画四君子图 其四 兰
作者：钱谦益
朝代：明
体裁：古风

粪秽塞穹壤，诸天为掩鼻。芳兰抱国香，一枝自殊异。怀哉眢井翁，画兰不画地。
题画赠香山何相公
作者：钱谦益
朝代：明
体裁：七言绝句

岭表山川规外星，扶胥海口界青冥。为园五亩无多地，元气堂临浴日亭。
题相士倪生卷子
作者：钱谦益
朝代：明
体裁：古风

二十年前识君父，期我飞腾起云雾。祗今晼晚又识君，霜毛雪鬓徒纷纷。人生能得几二十，观河皱面何足论。鸢肩火色诚何有，曷鼻魋颜戏已久。谁令郑圃还食狶，但见鲁门如丧狗。劝君揩拭两青铜，相法如今也不同。尘埃若欲知卿相，先看獐头鼠目公。
题石崖秋柳小景
作者：钱谦益
朝代：明
体裁：七言绝句

刻露巉岩山骨愁，两株风柳曳残秋。分明一段荒寒景，今日钟山古石头。
题破山四高僧图
作者：钱谦益
朝代：明
体裁：七言绝句

伏虎降龙我未能，缝衣不学小乘僧。禅房正对空潭月，消得西斋一卷经。
题荷花画扇五首·其一
作者：钱谦益
朝代：明
体裁：五言绝句

春风桃李花，盈盈在何许。荷花是可人，作侬好伴侣。
题荷花画扇五首·其三
作者：钱谦益
朝代：明
体裁：五言绝句

生年惯娇疾，不记侬生日。五月荷花荡，倾城为侬去。
题荷花画扇五首·其二
作者：钱谦益
朝代：明
体裁：五言绝句

莫倚莲花语，将侬去比他。祗应不解语，人唤是莲花。
题荷花画扇五首·其五
作者：钱谦益
朝代：明
体裁：五言绝句

镜里莲花面，冯君自看取。莲花不生须，那得生莲子。
题荷花画扇五首·其四
作者：钱谦益
朝代：明
体裁：五言绝句

漫说莲花国，莲花国在西。生来并娇小，同住若耶溪。
题许有介诗集
作者：钱谦益
朝代：明
体裁：五言律诗

坛坫分茅异，诗篇束笋同。周溶东越绝，许友八闽风。世乱才难尽，吾衰论自公。水亭频剪烛，抚卷意何穷。
题邹臣虎画扇·其一
作者：钱谦益
朝代：明
体裁：七言绝句

大痴吹笛度秦关，邹子仙游又不还。破墨烟峦馀黯淡，夕阳粉本在关山。
题邹臣虎画扇·其二
作者：钱谦益
朝代：明
体裁：七言绝句

浮岚煖翠失连城，漂堕今为粪土英。一角云山留数点，为君怀袖伴孤清。
题郭无伤所藏朱鹭画竹是余往年所赠·其一
作者：钱谦益
朝代：明
体裁：七言绝句

头白萧郎画竹闻，数茎萧飒坐生云。霜筠雪干还如我，障日成阴却拟君。
题郭无伤所藏朱鹭画竹是余往年所赠·其二
作者：钱谦益
朝代：明
体裁：七言绝句

画里萧萧竹数竿，晴窗亦解报平安。年来小劫如风雨，赖有长身共岁寒。
题金孝章生挽册
作者：钱谦益
朝代：明
体裁：古风

人生喜祝寿，死有制挽诗。祝生生不筵，哭死死不知。徒然费纸墨，况乃滋点媸。陶潜一老翁，唱与生挽词。死挽已多事，生挽复何为。人生爱百年，生死为大期。乐生本物情，怖死何足訾。生祝死则哭，委分亦所宜。哀乐而乐哀，古人岂我欺。生挽死重挽，生死皆伤悲。挽者亦有死，相挽无已时。吴门金孝章，褒衣称人师。六十要生挽，趣我属和之。我老讳哀挽，摇头请固辞。赤羽满天地，白毛生路逵。馀生剩兵间，头颅天所私。西山万树梅，破腊放繁枝。釭面酒新熟，杖头钱可持。何用双眉皱，且喜两膝随。鸲鹆递歌哭，亳鸟俄出嘻。长风报吹万，过耳知为谁。聊歌蟋蟀章，请君颂鸱彝。
题金陵一老画像
作者：钱谦益
朝代：明

发短心长笑镜丝，摩挲皤腹帽檐垂。不知人世衣冠异，只道科头岸接。独坐青溪照鬓丝，小姑何处理娥眉。画师要著樊通德，难写银镫拥髻时。
题金陵一老画像·其一
作者：钱谦益
朝代：明

发短心长笑镜丝，摩挲皤腹帽檐垂。不知人世衣冠异，只道科头岸接。
题金陵一老画像·其二
作者：钱谦益
朝代：明

独坐青溪照鬓丝，小姑何处理娥眉。画师要著樊通德，难写银镫拥髻时。
题金陵丁老画像四绝句·其一
作者：钱谦益
朝代：明
体裁：七言绝句

辇毂繁华双鬓中，太平一曲旧春风。东城父老西园女，共识开元鹤发翁。
题金陵丁老画像四绝句·其三
作者：钱谦益
朝代：明
体裁：七言绝句

倚杖钟山看落晖，人民城郭总依稀。閒揩老眼临青镜，可是重来丁令威。
题金陵丁老画像四绝句·其二
作者：钱谦益
朝代：明
体裁：七言绝句

发短心长笑镜丝，摩挲皤腹帽檐垂。不知人世衣冠异，只道科头岸接䍦。
题金陵丁老画像四绝句·其四
作者：钱谦益
朝代：明
体裁：七言绝句

独坐青溪照鬓丝，小姑何处理蛾眉。画师要著樊通德，难写银灯拥髻时。
题金陵丁老画像四绝句石涛上人自庐山致萧伯玉书于其归也漫书送之·其一
作者：钱谦益
朝代：明
体裁：七言绝句

兵火勾连问讯疏，浮囊传致比双鱼。分明已历尘沙劫，还道人间隔岁书。
题金陵三老图
作者：钱谦益
朝代：明
体裁：七言律诗

三老衣冠彼一时，画图省识起遐思。青鞋布袜唐贤像，脩竹清流晋代诗。凤去梧桐还有树，乌啼杨柳已无枝。秦淮烟月经游处，华表归来白鹤知。
题陆叔平沧桑对奕图赠稼轩五十初度
作者：钱谦益
朝代：明
体裁：古风

去年琅珰燕山头，天荒地老神鬼愁。今年燕喜虞山阳，风恬云暖化日长。眼中陵谷有如此，何异扬尘看海水。花深西墅列长筵，瓜熟东皋会邻里。高堂击鼓吹笙竽，觥筹交错丝肉俱。蓬山瀛海挂四壁，就中忽见沧桑图。君不见仙家日月非岁年，沧海倏忽成桑田。洞中之乐比橘里，两翁对奕知谁先。一翁敛手欲却顾，沉吟犹恐一著误。一翁超然似晏处，目无棋枰手不举。斜飞残角未为促，自古英雄少全局。局里沧桑人不知，推枰一笑何荣辱。与君酌酒莫逡巡，纷纷朝市又生尘。夜露未晞宾既醉，人閒巳有烂柯人。
题陈阶六振衣千仞冈小像
作者：钱谦益
朝代：明
体裁：七言绝句

偶向咸池沐发还，须弥罗顶瞰人寰。笑他一掴脩罗掌，规取双轮作耳鬟。
题黄甫及舫阁
作者：钱谦益
朝代：明
体裁：七言律诗

文练萦窗香篆迟，舫斋恰似舣舟时。垂帘每读淮阴传，卷幔长怀漂母祠。落木云旗开楚甸，夕阳日珥抱钟离。鄂君绣被歌谁和，且试灯前一局棋。
饮酒七首·其一
作者：钱谦益
朝代：明
体裁：古风

昔与范郎饮，班荆剪葵韭。家酝清且甘，汪汪照尊卣。深谈复浅酌，日景移卯酉。别后长相忆，此酒似我友。去年遗我书，劝我勿淹久。百壶圣之清，提携候马首。开函读未终，流涎挂馋口。炎风冲传车，红尘咽堤柳。我行良悠悠，我意君知否。频年向西笑，半为郎中酒。
饮酒七首·其七
作者：钱谦益
朝代：明
体裁：古风

昔与程孟阳，閒窗较酒品。屈指北酒佳，西笑忘食寝。南酒推金坛，甘香比桑葚。于公知我好，载送似给廪。船到竞逢迎，尊开破寒噤。消磨长日景，流连乙夜枕。自从来长安，市酒类拾沈。还忆良尝醴，如饥思得饪。美酒不博官，吾计久巳审。况乃官又罢，颂系受凄凛。已矣归去来，无为叹苒荏。多乞于家酒，细与程生饮。
饮酒七首·其三
作者：钱谦益
朝代：明
体裁：古风

长安多美酒，酒人食其名。酒旗蔽驰道，车毂相摩争。刁酒非洺水，味薄甜如饧。易酒酿天坛，市沽安得清。魏酒稍芬芳，劲正乖典刑。我性好别酒，齿舌判渭泾。对此宁不饮，枯肠任雷鸣。饮酒但沾醉，真赝皆虚声。清浊比贤愚，分别徒营营。与君取次醉，酩酊共一觥。此言当杜举，聊用勒酒城。
饮酒七首·其二
作者：钱谦益
朝代：明
体裁：古风

閒閒桑者园，在彼官道旁。衰柳疏屋宇，落帆到门墙。主人开酒瓮，延我坐草堂。酒面如故人，别久色微苍。停杯相顾视，斟酌弥芬芳。别君三年来，世故难忖量。市朝尘屡生，沧海波再飏。岂知尊中物，犹能保故尝。驿马鸣路岐，斜日照西廊。珍重故人酒，且复尽一觞。
饮酒七首·其五
作者：钱谦益
朝代：明
体裁：古风

世多爱官者，不复知酒旨。亦有爱酒者，不暇计官美。爱酒令人狂，爱官令人鄙。肠烂饮不休，漏尽宦不止。耆酒与贪官，皆可令人死。我本爱官人，侍郎不为庳。我亦爱酒人，致酒每盈几。今年命大缪，官罢酒亦耻。长啸谢都门，斯可以去矣。
饮酒七首·其六
作者：钱谦益
朝代：明
体裁：古风

吾怜袁小修，豁达好饮醇。开尊无好酒，往往生怒嗔。长安盛宴会，宾筵正初巡。当杯但一嗅，瑟缩不沾唇。俗子共愕眙，知者嫌其真。袁生每大笑，看我头上巾。自从此人死，燕市无酒人。酒递久寂寞，酒德谁与论。誓残腹痛约，南下湘水滨。满酌黄柑酒，浇君宿草坟。
饮酒七首·其四
作者：钱谦益
朝代：明
体裁：古风

羊羔产汾州，葡萄酿安邑。刁贾主人名，桑落应候出。一一走京华，种种烦置驿。肩荷虑颠踬，车驰或汎溢。抱携如怀绷，登顿敢奔汨。一夫致一罂，一石数金直。爱惜閟馨香，收藏辟风日。封题复再拜，辇输权贵室。贵人多不省，累置似抟埴。寂寥扬子云，扶疏守玄默。徒然颂鸱夷，耆酒何繇得。
馀杭道中望天目山
作者：钱谦益
朝代：明
体裁：七言律诗

东西天目两峰垂，曾与高人约采芝。人世但馀青嶂在，此生空有白云期。雪中樵径流泉记，雨外禅灯去鸟知。旧事撞胸如水碓，停车惆怅立多时。
香山寺·其一
作者：钱谦益
朝代：明
体裁：七言律诗

千峰匼匝更分明，礀复冈回一径清。天远夕阳连海色，山空晚院聚钟声。云从石磴中閒出，月向香台下界生。万叠烟峦栏槛外，不知何处与身平。
香山寺·其二
作者：钱谦益
朝代：明
体裁：七言律诗

仙仗宸游杳莫攀，夕阳骑马历孱颜。来青禁扁传金母，秀色香山动玉颜。佛火自依新月上，斋钟犹出莫云閒。定陵松柏呼风急，知有神灵扈从还。
高邮道上家人挐舟相迎喜而有作
作者：钱谦益
朝代：明
体裁：七言律诗

甓社湖头暮桨催，长风却送布帆开。如依拂水垂杨坐，似载西湖明月来。绿水茶烟偏荡漾，红阑烛影故低回。榜人欲奏同舟曲，邻笛斜阳莫漫哀。
高邮道中简顾所建
作者：钱谦益
朝代：明
体裁：七言律诗

水蓼风荷一片秋，竹西歌吹近杨州。琼花何处寻残梦，明月还应记昔游。负耒我今归谷口，惊弓君莫问壶头。试从甓社湖边看，可有明珠引钓舟。
鲁孔孙画竹歌
作者：钱谦益
朝代：明
体裁：古风

古来画竹纷可数，长庆萧郎乃其祖。乐天一百八十字，字字萧森是竹谱。画师画竹如写真，肥皮厚肉非其伦。能貌高流与静士，岂是寻尝点笔人。吴门朱鹭好登涉，华山归来竹满笈。倚壁挥毫每长啸，长鬣飘萧散箨叶。归郎昌世亦潇洒，风枝雪干非尝写。一茎两茎自点染，花前酒后晴窗下。朱老画竹盈几束，粉壁长竿森羽纛。粉壁移居赁俗人，卷轴丛残散灯烛。归郎知我爱此君，便面长笺频见分。儿童窃取友朋乞，缘手散去成烟云。每言赏竹贵得意，东轩北窗饶茜翠。朱老归郎吾眼中，渭滨千亩皆画笥。钱塘鲁生字孔孙，频携画竹来江村。竹深堂中坐翻阅，堂前几上争翩翻。禾髯进士题识夥，近援仲圭往与可。竹家南董诚有之，譬如说食腹岂果。我挂鲁竹堂之端，草堂五月生昼寒。轻纱幅巾六尺簟，竹窗尽日凭阑干。孔孙为人皎松雪，冷比霜筠直比节。閒来写竹如白云，只可山中自怡悦。我非乐天好事流，一十五竿惭见投。作歌愧乏檀栾思，但觉下笔风飕飕。清阴寂寂覆茆屋，棋罢閒将道书读。月落庭空一见君，世閒果有千寻竹。
鳖虱
作者：钱谦益
朝代：明
体裁：古风

僦舍都门外，湫隘类鼠穴。土炕榰前楹，瓴甋累后闼。炎歊气弥蒸，沟浍恶不渫。凡百虫与豸，因依作巢窟。有虫虮虱类，厥状肖惟鳖。形圆脊微穹，裙介俨环列。多足巧于缘，利嘴锐如铁。伏匿床第閒，梦呓伺恍曶。襞肌陷针芒，啖血恣剞劂。攒嘬方如锥，坟起巳成凸。不禁肤爬搔，猛欲手捽搣。倏若捷疾鬼，惊走在一瞥。都无翼扑缘，不闻声僁屑。近或匿枕衾，远或走栭楶。明或潜帷幔，隐或据衣袺。绕床何处搜，拂箦谁能襒。儿童偶批掴，经时臭不歇。未足快俘获，徒然滋呕哕。我坐环堵室，屏居谢朝谒。方当病幽忧，又复遭螫齧。睡少不耐噆，皮枯岂堪蜇。逝将谒上帝，精诚诉饕餮。绿章方夜奏，天门还昼闭。巫阳顾我笑，子亦太薄劣。胡然扣阊阖，除此小虫�。归来焚奏章，束装遂南发。从容理席荐，潇洒振巾袜。挥手谢鳖虱，且与尔曹别。如何韩退之，得官喜见蠍。
鳖虱
作者：钱谦益
朝代：明
体裁：古风

僦舍都门外，湫隘类鼠穴。土炕榰前楹，瓴甋累后闼。炎歊气弥蒸，沟浍恶不渫。凡百虫与豸，因依作巢窟。有虫虮虱类，厥状肖惟鳖。形圆脊微穹，裙介俨环列。多足巧于缘，利嘴锐如铁。伏匿床第閒，梦呓伺恍曶。襞肌陷针芒，啖血恣剞劂。攒嘬方如锥，坟起巳成凸。不禁肤爬搔，猛欲手捽搣。倏若捷疾鬼，惊走在一瞥。都无翼扑缘，不闻声僁屑。近或匿枕衾，远或走栭楶。明或潜帷幔，隐或据衣袺。绕床何处搜，拂箦谁能襒。儿童偶批掴，经时臭不歇。未足快俘获，徒然滋呕哕。我坐环堵室，屏居谢朝谒。方当病幽忧，又复遭螫齧。睡少不耐噆，皮枯岂堪蜇。逝将谒上帝，精诚诉饕餮。绿章方夜奏，天门还昼闭。巫阳顾我笑，子亦太薄劣。胡然扣阊阖，除此小虫𧕏。归来焚奏章，束装遂南发。从容理席荐，潇洒振巾袜。挥手谢鳖虱，且与尔曹别。如何韩退之，得官喜见蠍。
鴐鹅行闻潜山战胜而作
作者：钱谦益
朝代：明
体裁：古风

鴐鹅双飞天雨霜，黑云亘天贼垒长。烽烟汳水连涡水，城阙襄阳并雒阳。其中献贼尤佼佼，毒如长蛇疾于蚤。潜山败衄熸游魂，弃垒孤栖走穷鸟。督师堂堂马伏波，花马刘亲斫阵多。三年笛里无梅落，万国霜前有雁过。捷书到门才一瞥，老夫喜失两足蹩。惊呼病妇笑欲噎，垆头松醪酒新爇。
鸡人
作者：钱谦益
朝代：明
体裁：七言律诗

鸡人唱晓未曾停，仓卒衣冠散聚萤。执热汉臣方借箸，畏炎北骑已扬舲。刺闺痛惜飞章罢，讲殿空烦倒坐听。肠断覆坯池畔水，年年流恨绕新亭。
鹊巢行
作者：钱谦益
朝代：明
体裁：古风

树上老鸦群作恶，夺我鹊巢反啄鹊。鹊群苦少鸦苦多，冬架春成枉作窠。拚将我巢为汝室，哑哑聒耳听不得。苍然一鹞号鸷鸟，左翎撩风右掠草。眼看鹊弱与鸦强，何忍盘回坐树旁。君不见鹞兮鹞兮善择木，浮图有穴崖有屋。鸦群自笑鹊自哭，注目寒空且攫肉。
鹦鹉
作者：钱谦益
朝代：明
体裁：五言律诗

鹦鹉人怜汝，雕笼豢养成。翠衿矜妙丽，红觜斗聪明。侧近偷言语，凭高涴槛楹。君何忧反舌，时过寂无声。
黄河
作者：钱谦益
朝代：明
体裁：七言律诗

都将银汉变黄流，也是天公错一筹。鹊驾但为终夕计，鼍梁宁是济川谋。灾来何用沈圭璧，时至那须辨马牛。飞昴出图君莫诧，清河白马又谁尤。
黄长公七十寿歌石斋詹事之兄也
作者：钱谦益
朝代：明
体裁：古风

君不见清漳孤臣逮系时，轰雷掣电相奔随。北寺纷传苇笥籍，石工待琢端礼碑。又不见圣人一朝解罗网，大辟虞门埽汉党。白鹤惊看华表还，金鸡喜见纶竿上。石公之兄隐者流，蚤耽黄卷今白头。雕龙吐凤擅词赋，玉杯繁露传春秋。七十长筵列孙子，弟劝兄酬数千里。共祝皇恩无尽期，漳海西连五溪水。
齐河怀古四首 其一 耿济镇
作者：钱谦益
朝代：明
体裁：古风

耿弇击张步，济师齐河阳。至今耿镇水，军声沸汤汤。叹息千年后，荒城筑阜昌。
齐河怀古四首 其三 高唐城
作者：钱谦益
朝代：明
体裁：古风

绵驹虽不存，善歌表遗里。君听齐讴声，抗越清济水。岂无梁甫吟，何人为侧耳。
齐河怀古四首 其二 晏城
作者：钱谦益
朝代：明
体裁：古风

采地遗者谁，相国齐晏子。千驷不匡君，二桃能杀士。激彼梁丘生，浮白为之起。
齐河怀古四首 其四 定慧寺
作者：钱谦益
朝代：明
体裁：古风

吕公荣公徒，铁衣佐龙兴。投戈返初服，撒手归上乘。麒麟可即图，龙像俱传灯。
龚孝升四十初度附诗燕喜凡二十二韵
作者：钱谦益
朝代：明
体裁：五言排律

一气乘箕里，三辰戴斗边。上卿占月省，执法丽星躔。独坐中台肃，双藤阖户悬。黑头三事少，白笔四聪占。报晓鸡人罢，成阴鹤盖联。游河五纬并，降昴一神偏。天老论尘数，灵椿记小千。上尊同马湩，御席列驼筵。地饼光常照，天厨器自然。小红花破腊，重碧酒如泉。洞府徵嘉会，灵箫倚宿缘。眉传京兆妩，曲奏相夫怜。鸟命频伽共，花心杂苑骈。珠林香馥郁，玉树自婵娟。阁道红墙近，天街碧落连。霜生焚草笔，春发梦刀篇。凤为栖鸾好，蟾于顾兔圆。耳珰嗔放日，壶矢笑连天。婉恋将雏母，参差上树仙。即看金作砺，还似玉为田。燕驾纡迢递，嘤鸣附祝筵。终期飨斟雉，甲子度尧年。
龚孝升求赠塾师戏题二绝句·其一
作者：钱谦益
朝代：明
体裁：七言绝句

都都平丈教儿郎，论语开章笑鬨堂。何似东村赵学究，只将半部佐君王。
龚孝升求赠塾师戏题二绝句·其二
作者：钱谦益
朝代：明
体裁：七言绝句

鲁壁书传字不讹，兔园程课近如何。旅獒费誓权停阁，先诵虞箴五子歌。
三月三十日作兼寄怀魏三
作者：钱谦贞
朝代：明

伤时惜别两相参，渐老情怀百不堪。四十今年才欠四，三春此日只余三。身如零落沾泥絮，心似腾腾作茧蚕。遥忆白狼山下客，送春凭梦过江南。
仲雪见示花朝二诗依韵奉和
作者：钱谦贞
朝代：明

春色平分已自奢，今朝风物更鲜华。山因绿柳常含雨，天为红桃不放霞。芳草齐时看宝马，好风多处见香车。笺天有事君知否，要乞轻阴为养花。花下挥杯对月邀，千金何处买春宵。桃开旧面还如笑，柳长新眉不用描。病后三分应重惜，愁中一片忍轻飘。阳春绝调人间少，莫怪花朝变雪朝。
仲雪见示花朝二诗依韵奉和·其一
作者：钱谦贞
朝代：明

春色平分已自奢，今朝风物更鲜华。山因绿柳常含雨，天为红桃不放霞。芳草齐时看宝马，好风多处见香车。笺天有事君知否，要乞轻阴为养花。
仲雪见示花朝二诗依韵奉和·其二
作者：钱谦贞
朝代：明

花下挥杯对月邀，千金何处买春宵。桃开旧面还如笑，柳长新眉不用描。病后三分应重惜，愁中一片忍轻飘。阳春绝调人间少，莫怪花朝变雪朝。
冬日次儿过陈氏坟堂哭亡姊有作次其韵
作者：钱谦贞
朝代：明

无子无年未葬身，生轻如叶死如尘。一棺丙舍终其馁，六载宜家似食贫。寒月射窗山鬼泣，西风号木夜蛩呻。剧怜原隰相求意，赢得衰残泪满巾。
喜宗伯兄归里
作者：钱谦贞
朝代：明

声名官职巧相违，清世何妨暂拂衣。江上青峰余我在，窗前幽竹待人归。无心云为苍生出，避色人同倦鸟飞。旦夕转圜明主意，未容长伴钓鱼矶。
复次漫兴前韵八首（录四）
作者：钱谦贞
朝代：明

儒冠挂却白头新，廿载支离笑此身。天上有星称处士，人间无父号穷民。闲门客少荒三径，绿树阴疏冷四邻。清磬一声香一炷，不知名利为何人。全袪滓秽长清虚，闻道神仙似我臞。颦丑谩劳西子笑，力绵休学北公愚。携锄戚石栽松子，乞竹编笼养鹤雏。容膝易安能自审，有人蓬户与桑枢。踏残花影听松风，过雨高旻坐碧空。病后襟期失马叟，老来勋业祝鸡翁。笑他荷锸还防死，似我关门底哭穷。世味遍尝无过淡，不将春韭换秋菘。此中无物却休休，有地先埋悄悄忧。忍事渐看生大瘿，痴人莫想割悬疣。狂歌一曲张开口，软饱三杯放倒头。欲共刘伶比封爵，新衔乞拜醉乡侯。
复次漫兴前韵八首（录四）·其一
作者：钱谦贞
朝代：明

儒冠挂却白头新，廿载支离笑此身。天上有星称处士，人间无父号穷民。闲门客少荒三径，绿树阴疏冷四邻。清磬一声香一炷，不知名利为何人。
复次漫兴前韵八首（录四）·其三
作者：钱谦贞
朝代：明

踏残花影听松风，过雨高旻坐碧空。病后襟期失马叟，老来勋业祝鸡翁。笑他荷锸还防死，似我关门底哭穷。世味遍尝无过淡，不将春韭换秋菘。
复次漫兴前韵八首（录四）·其二
作者：钱谦贞
朝代：明

全袪滓秽长清虚，闻道神仙似我臞。颦丑谩劳西子笑，力绵休学北公愚。携锄戚石栽松子，乞竹编笼养鹤雏。容膝易安能自审，有人蓬户与桑枢。
复次漫兴前韵八首（录四）·其四
作者：钱谦贞
朝代：明

此中无物却休休，有地先埋悄悄忧。忍事渐看生大瘿，痴人莫想割悬疣。狂歌一曲张开口，软饱三杯放倒头。欲共刘伶比封爵，新衔乞拜醉乡侯。
寒食夜读夕公和诗触事感怀再用前韵
作者：钱谦贞
朝代：明

我瞻蹙蹙靡所骋，何处山深好结庵。烽火乍离淮海北，鲸鲵行逼大江南。穷愁似寇来难避，羸老如兵动不堪。节物惊心又寒食，满天风晕月微昙。
岁暮书斋即事次夕公韵四首
作者：钱谦贞
朝代：明

挥戈无力驻残冬，有客孤吟百事慵。砚水破坚余滴沥，笔花开冻任蓬茸。文心老愧残江锦，诗律人多好叶龙。卒岁优游差自遣，腊醅缸面渐溶溶。觱栗风高北榭关，卷中丘壑画中山。衰颜向日薰如醉，弱足凌寒冻欲顽。翻覆炎凉随岁改，凋零花木逐年删。黄麻紫诰非吾志，十赉新同处士颁。小葺楼居抵燕巢，不愁风怒卷重茅。梅含椒萼红将绽，蕉护霜萎绿预包。坐久渐看炉焰伏，研多微觉墨池坳。幸无奇字连投阁，寂寞吾知免客嘲。永夜行吟伴老蟾，有时索笑一巡檐。已看孤影同梅瘦，真觉香醪类蜜甜。耐冷岂须人作障，却寒何处鸟为帘。前程似漆君平少，愕梦连宵不用占。
岁暮书斋即事次夕公韵四首·其一
作者：钱谦贞
朝代：明

挥戈无力驻残冬，有客孤吟百事慵。砚水破坚余滴沥，笔花开冻任蓬茸。文心老愧残江锦，诗律人多好叶龙。卒岁优游差自遣，腊醅缸面渐溶溶。
岁暮书斋即事次夕公韵四首·其三
作者：钱谦贞
朝代：明

小葺楼居抵燕巢，不愁风怒卷重茅。梅含椒萼红将绽，蕉护霜萎绿预包。坐久渐看炉焰伏，研多微觉墨池坳。幸无奇字连投阁，寂寞吾知免客嘲。
岁暮书斋即事次夕公韵四首·其二
作者：钱谦贞
朝代：明

觱栗风高北榭关，卷中丘壑画中山。衰颜向日薰如醉，弱足凌寒冻欲顽。翻覆炎凉随岁改，凋零花木逐年删。黄麻紫诰非吾志，十赉新同处士颁。
岁暮书斋即事次夕公韵四首·其四
作者：钱谦贞
朝代：明

永夜行吟伴老蟾，有时索笑一巡檐。已看孤影同梅瘦，真觉香醪类蜜甜。耐冷岂须人作障，却寒何处鸟为帘。前程似漆君平少，愕梦连宵不用占。
幻
作者：钱谦贞
朝代：明

闭门何物窜萧墙，或有凭焉喙甚长。海上结台空望气，水中落月漫拈光。赤衣未必能驱豆，白石谁曾见叱羊。窗外莫悲书大草，夜来灭烛似嵇康。
影
作者：钱谦贞
朝代：明

风帘花竹弄娟娟，自顾何郎步步妍。孑立只凭形作吊，三人惟有月相怜。挥杯劝尔从篱下，避弩愁余到水边。拟向韩终乞丹药，日中何处捕真仙。
怀古堂夏日漫兴八首（录四）
作者：钱谦贞
朝代：明

三间五架草堂新，数卷图书一病身。静似放参居士室，闲如墐户辍耕民。浣花杜叟曾题字，垂柳陶家旧卜邻。不为薄今偏爱古，南村已少素心人。松孤梅冷竹空虚，此地惟堪著老臞。守类宋株从笑拙，幽同齐谷合名愚。乌瞻好屋犹将母，燕贺新堂亦引雏。富贵不来行乐耳，莫嫌三复咏山枢。卷帘新月倚栏风，看到浮云世事空。黄壤几埋青鬓客，丹枝宁上白头翁。据鞍顾主心徒壮，探笔还人技已穷。何似此间无事坐，细斟春酒摘秋菘。少不如人老合休，读书谈道我何忧。已看尘世都蕉鹿，真觉浮生付赘疣。风透北窗朝跂脚，嵩遮西日晚科头。诗篇漫兴销长夏，敢谓能轻万户侯。
怀古堂夏日漫兴八首（录四）·其一
作者：钱谦贞
朝代：明

三间五架草堂新，数卷图书一病身。静似放参居士室，闲如墐户辍耕民。浣花杜叟曾题字，垂柳陶家旧卜邻。不为薄今偏爱古，南村已少素心人。
怀古堂夏日漫兴八首（录四）·其三
作者：钱谦贞
朝代：明

卷帘新月倚栏风，看到浮云世事空。黄壤几埋青鬓客，丹枝宁上白头翁。据鞍顾主心徒壮，探笔还人技已穷。何似此间无事坐，细斟春酒摘秋菘。
怀古堂夏日漫兴八首（录四）·其二
作者：钱谦贞
朝代：明

松孤梅冷竹空虚，此地惟堪著老臞。守类宋株从笑拙，幽同齐谷合名愚。乌瞻好屋犹将母，燕贺新堂亦引雏。富贵不来行乐耳，莫嫌三复咏山枢。
怀古堂夏日漫兴八首（录四）·其四
作者：钱谦贞
朝代：明

少不如人老合休，读书谈道我何忧。已看尘世都蕉鹿，真觉浮生付赘疣。风透北窗朝跂脚，嵩遮西日晚科头。诗篇漫兴销长夏，敢谓能轻万户侯。
梦
作者：钱谦贞
朝代：明

欲辨今亡孔与黄，乃占未卜是何祥。鹿蕉覆处难分郑，蝴蝶飞来已化庄。树底君臣浮绿蚁，枕中勋业饭黄粱。唯应一笑希夷叟，尘世茫茫叹夜长。
泡
作者：钱谦贞
朝代：明

潮打城头去复还，石尤风紧浪冲船。铛鸣沸水千珠白，凫浴回波万颗圆。茶注玉瓯翻细细，雨零春涧激漩漩。江湖起灭浑无定，逐荇飘萍过岁年。
清明后晚出北城至顶山寺登白龙庙作
作者：钱谦贞
朝代：明

阑珊春事蚤啼莺，与客闲行出北城。社鼓冬冬催谷雨，炊烟续续过清明。夕阳古寺归樵影，流水空山吠犬声。如绣年光仍在眼，桃花零乱麦田横。
程孟阳挽词二首次夕公韵（孟阳久居练川、虞山之间，辛巳岁归新安老焉）
作者：钱谦贞
朝代：明

故乡一去四回春，此别那禁老泪频。方氏鉴湖曾卜隐，阮家南巷自忘贫。白头粉绘随长夜，青史才名有故人。最忆酒阑歌板歇，清音无复袅梁尘。相逢已恨各衰残，廿载心期共岁寒。不以采葑遗下体，何曾沧海废观澜。长言和比琼瑶贵，只字评如衮钺难。叹息斯人不可作，秋风吹面月移阑。
程孟阳挽词二首次夕公韵（孟阳久居练川、虞山之间，辛巳岁归新安老焉）·其一
作者：钱谦贞
朝代：明

故乡一去四回春，此别那禁老泪频。方氏鉴湖曾卜隐，阮家南巷自忘贫。白头粉绘随长夜，青史才名有故人。最忆酒阑歌板歇，清音无复袅梁尘。
程孟阳挽词二首次夕公韵（孟阳久居练川、虞山之间，辛巳岁归新安老焉）·其二
作者：钱谦贞
朝代：明

相逢已恨各衰残，廿载心期共岁寒。不以采葑遗下体，何曾沧海废观澜。长言和比琼瑶贵，只字评如衮钺难。叹息斯人不可作，秋风吹面月移阑。
舟过梅李吊族祖心闲翁墓（翁故无子，笃老茕独。墓在梅李塔东野田中）
作者：钱谦贞
朝代：明

轻舟漫趁落潮东，为吊孤坟半亩中。荒草断边人种麦，浮图高处鸟呼风。生多寄迹眠僧院，死合招魂傍梵宫。一束生刍一杯酒，几人曾酹若敖翁。
夜登虎丘次韵
作者：钱谷
朝代：明
体裁：五言律诗

遥忆梅花阁，还思脩竹林。烟迷山径窅，云锁石苔深。香界期重宿，筠亭拟更临。悠然停采舰，灯火晚阴阴。
题画杂花
作者：钱谷
朝代：明

淡白轻黄各斗奇，嫩红殷紫总芳菲。上林春色原无赖，不断生香惹客衣。
门联
作者：钱象行
朝代：明
体裁：联

旁人错比扬雄宅；懈惰无心作解嘲。
京邸怀归适唐楮汀来谒于其还赋长句言别
作者：钱贡
朝代：明
体裁：古风

此日意不乐，掩关有所思。忽闻君远来，错愕令我疑。平生不辞乡，安得来京师。去年与君别，屈指已一期。南望怀故人，日与浮云驰。嗟予坐羁束，素颜日以缁。金门盛才贤，迂疏将何为。感之百忧集，叹息还自嗤。君今马首南，握手复何辞。投簪虽未能，烦君语吾儿。贫贱虽尔惭，富贵匪我期。愿言各努力，勉将门户支。予家柞溪东，绿水环茅茨。岂独饶桑麻，松竹植亦宜。好辟十亩园，树艺须及时。护笋编枳棘，灌花引泉池。待予此中老，与君同栖迟。此愿良未果，永怀常在兹。去去勿复陈，人生多别离。夜阑欹枕卧，暑雨捎罘罳。
秋杪同张司马至茂屿庄
作者：钱达
朝代：明
体裁：五言律诗

何处神仙宅，湖山启画图。乔松蟠古洞，鸣鹤伴幽隅。白社盟初结，黄花兴不孤。栖迟人境寂，真拟学潜夫。
峄山
作者：钱达道
朝代：明
体裁：古风

吾家近姑苏，虎丘岝崿足游娱。吾官向东剡，天姥石城常在眼。一从移宦入曹南，曹多平土无嵁岩。等閒不得豁吟眸，怅怅令人忆旧游。今朝忽走兖东道，遥见峄山插天表。层层突出绿芙蓉，暖翠晴岚正缥缈。千岩万壑斗玲珑，鬼斧削成何太巧。对峙休誇岱岳尊，回瞻乍觉龟蒙小。舆人且放舆行迟，好遣双眸得暂饱。却恨名山隔咫尺，欲到绝巅犹未得。山灵应解笑人忙，征衣常带风尘色。何年不受簿书羁，忽忽云中荐双舄。万仞峰头一振衣，狂歌叫破秋天碧。南望吴山与越山，胜游随地无今昔。峄阳自古产孤桐，斲为绿绮谐商宫。峄山仙吏王乔子，鸣琴与我气味同。倘得良材须把赠，共期舜殿歌薰风。
春词二首
作者：钱逊
朝代：明

宿霭溟蒙曙色新，牡丹凝露晓妆匀。楼台乳燕轻翻雨，帘幕游丝不动尘。黄鸟唤醒中酒睡，绿窗愁损惜花人。软红深径香埃里，走马题诗正及春。红杏萧墙翠柳遮，重门深锁属谁家。日长亭馆人初散，风细秋千影半斜。满地绿阴飞燕子，一帘晴雪卷杨花。玉楼有客犹中酒，笑拨沉烟索煮茶。
春词二首·其一
作者：钱逊
朝代：明

宿霭溟蒙曙色新，牡丹凝露晓妆匀。楼台乳燕轻翻雨，帘幕游丝不动尘。黄鸟唤醒中酒睡，绿窗愁损惜花人。软红深径香埃里，走马题诗正及春。
春词（二首）
作者：钱逊
朝代：明

红杏萧墙翠柳遮，重门深锁属谁家。日长亭馆人初散，风细秋千影半斜。满地绿阴飞燕子，一帘晴雪卷杨花。玉楼有客犹中酒，笑拨沉烟索煮茶。
杏花画眉
作者：钱逊
朝代：明

红杏花开好鸟啼，章台走马未归时。螺青钿合蛛丝满，谁画春山八字眉。
班鸠
作者：钱逊
朝代：明

斗草归来女伴寻，游丝飞絮恼春心。紫鸠声歇垆烟冷，门掩梨花莫雨深。
琵琶士女
作者：钱逊
朝代：明

下马陵西是妾家，十三曾学理琵琶。自从流落商船上，几度春风怨落花？
胡人醉归图
作者：钱逊
朝代：明

貂帽锦靴明绣衣，调鹰射虎捷如飞。紫髯寒作猬毛磔，碧眼夜看霜月辉。筚篥声中传汉曲，琵琶帐底醉明妃。更深宴罢穷庐雪，乱拥旌旄马上归。
闺思
作者：钱逊
朝代：明

望断伤春眼，湘帘懒上钩。落花深院静，鹦鹉对人愁。
寄乐耕傅子雨
作者：钱逵
朝代：明
体裁：七言律诗

闻君素志乐耕耘，况是能诗趣不群。觅句想吟西岭雪，把锄长带北山云。秋来散发乘凉吹，草阁分题倚夕曛。拄杖几时来看竹，落花飞絮正纷纷。
次韵陈敬初答虞清二子雨中见寄绝句六首
作者：钱逵
朝代：明

白箓裁笺带玉纹，乌丝题字寄衡门。风床展玩论书法，何似颜公屋漏痕。积雨孤村水满堤，杏花零乱落春泥。草堂近在桥东路，只借丹丘处士栖。喧喧春鸟报新晴，不遣春愁眼底生。拟约芙蓉洲上坐，暂分私地听蛙鸣。独立春江古岸基，风帆沙鸟总忘机。今朝闻有巢湖信，南陌东阡迟子归。村坞深如华子冈，东风花落涧泉香。故山猿鹤相望久，莫遣濡须草树荒。关河犹未息风尘，孤负春来绿草茵。莫报淮南近消息，题诗且慰白头人。
次韵陈敬初答虞清二子雨中见寄绝句六首·其一
作者：钱逵
朝代：明
体裁：七言绝句

白箓裁笺带玉纹，乌丝题字寄衡门。风床展玩论书法，何似颜公屋漏痕。
次韵陈敬初答虞清二子雨中见寄绝句六首·其三
作者：钱逵
朝代：明
体裁：七言绝句

喧喧春鸟报新晴，不遣春愁眼底生。拟约芙蓉洲上坐，暂分私地听蛙鸣。
次韵陈敬初答虞清二子雨中见寄绝句六首·其二
作者：钱逵
朝代：明
体裁：七言绝句

积雨孤村水满堤，杏花零乱落春泥。草堂近在桥东路，只借丹丘处士栖。
次韵陈敬初答虞清二子雨中见寄绝句六首·其五
作者：钱逵
朝代：明
体裁：七言绝句

村坞深如华子冈，东风花落涧泉香。故山猿鹤相望久，莫遣濡须草树荒。
次韵陈敬初答虞清二子雨中见寄绝句六首·其六
作者：钱逵
朝代：明
体裁：七言绝句

关河犹未息风尘，孤负春来绿草茵。莫报淮南近消息，题诗且慰白头人。
次韵陈敬初答虞清二子雨中见寄绝句六首·其四
作者：钱逵
朝代：明
体裁：七言绝句

独立春江古岸基，风帆沙鸟总忘机。今朝闻有巢湖信，南陌东阡迟子归。
赵子固兰蕙卷
作者：钱逵
朝代：明
体裁：七言绝句

王孙书画出天姿，痛忆承平鬓欲丝。长借墨花寄幽兴，至今叶叶向南吹。
凌孝子歌
作者：钱钧
朝代：明
体裁：古风

凌孝子，渥洼种，鸑鷟姿，金精玉魄蕴藉骨与肌。老蠙秀毓明月颗，浊海挺出珊瑚枝。十五志学富文史，灯火夜夜藏书帷。二十应门足宾客，交游往往称白眉。凌孝子父典粟人，捏词一朝逮系归。京师仰天哀号眼流血，突地吼急心剜锥。重明不照覆盆底，壮气直拂青云涯。上书欲雪父非罪，父罪既释身先萎。水航陆走有馀苦，风餐雨宿无良医。天公与才不与寿，吾党堪恨仍堪悲。凌孝子，死绝奇，生年未永人见推。乡邻闻讣杵不舂，亲戚奔丧泪再麾。白杨风悲云惨淡，蕙帷月冷香逶迤。空怀手提如意舞，无复梦把连环持。鹊巢伶俜哀锦树，琴弦断绝凋朱丝。呜呼月溪篆周郎引于公辞，当时三绝人见之。石湖大篇又超迈，东柯八句同追思。香名脍炙众人口，风烈照耀群贤诗。呜呼半隐老材力薄人品卑，纵有空言何所施。笔力既无扛鼎势，文藻适足为时嗤。愿求当世采风者，表而出之天下知。不然排云叫阊阖，请树绰楔光门楣。遂令首行身朽誉不朽，簉迹二十四子肩相随。卓哉簉迹二十四子肩相随，天荒地老磊磊落落名声垂。
山中杂兴
作者：钱镇
朝代：明
体裁：古风

结庐傍青山，绳枢瓮为牖。生涯陌上桑，行径门前柳。独行愧踽踽，顾盼无与偶。策杖求友生，陶潜去我久。岂伊逃醉乡，翻念鲁中叟。寂寞柴桑间，寄意千载后。庐山旧游路，往迹今已朽。古今谅同辙，怅望一搔首。
新晴散步
作者：钱镇
朝代：明
体裁：七言律诗

自启郊扉曳履行，傍溪云日放初晴。新篁拔地已数尺，黄鸟隔林时一声。老去任情忘检束，客来废礼缺逢迎。家临西塞清溪口，坐看桃花锦浪生。
田家杂兴
作者：钱镇
朝代：明
体裁：六言诗

细草行来芳径，修篁覆处茅庵。借问丈人生计，薄田自种溪南。
夏日抒怀次韵
作者：钱高
朝代：明

衡门掩白昼，芳树霭清阴。翳此桑榆晚，而无车马音。梁空飞燕入，径僻落花深。愿慕羲皇叟，悠然上古心。
溽暑
作者：钱高
朝代：明

溽暑夜无寐，披襟户不扃。烟开千嶂月，风定一江星。露草虫声咽，鱼罾水气腥。翛然尘虑绝，太上欲忘形。
别道源上人
作者：钱默
朝代：明
体裁：七言律诗

乍雨乍晴云满岑，松阴苔径碧沉沉。半山楼外闻人语，古石龛中出磬音。月映空房清客梦，风飘寒梵动疏林。开门觅得向山路，三十六峰春草深。
杂兴
作者：钱默
朝代：明
体裁：七言律诗

幸买深山与世违，探书禹穴淡忘归。钟沉古寺寒灯灭，雨过中林晓月微。花里子规愁客路，船头绿水溅征衣。六千君子风流尽，空见春城柳絮飞。
留别其翁居士
作者：钱默
朝代：明
体裁：七言律诗

平皋摇落不堪论，满眼清霜犊鼻裈。此去梁鸿非旧日，相逢宋玉与招魂。鹄飞四海长风远，猿叫千山落日昏。击筑吹箫便挥手，不知何地报君恩。
留别巳庵禅师
作者：钱默
朝代：明
体裁：七言律诗

恸哭青山路已穷，西风箬笠梵音宫。破家何处寻沧海，入社还须问远公。诗思高楼明月冷，禅心古柏小庭空。寒钟一响浮杯去，回首千岩落木中。
铁笛谣
作者：钱鼒
朝代：明
体裁：乐府曲辞

铁厓仙人冠铁冠，锦袍不著衣褐宽。弃官流荡山水窟，胸中奇气蛟龙蟠。手持铁笛窍有九，铮铮三尺青琅玕。吹之奇声绝人世，抑扬悲壮凌云端。铁厓山高高百尺，片片吹落梅花寒。太湖老渔狎唱清江歌，仙人侧卧吹回波。七十二峰翠鸾舞，大雷小雷走深涡。君山弄，最奇绝。一声草木摧，两声山石裂。三声蜿蜒跃波起，四声捲海作飞雪。五声山岳尽动摇，六声百鸟皆噤舌。七声吐气成虹霓，槫桑枝上金鸡啼。八声凝光射牛斗，丹桂枝边玉㕙吼。九声十声迸银河，鬼神股慄天嵯峨。河鼓辍琼耜，天孙停玉梭。九重震叠开荡荡，帝阍惊动忘撝诃。钧天大奏侧身听，口敕仙吏旁搜罗。分甘吹笛乐吾乐，芒屦懒上金銮坡。仙人仙人铁石肠，引喉喷铁金琅珰。中通外窍直以刚，莫耶善鸣愁凤皇。底须割截昆崙冈，愿将铁厓寿铁笛，后天不老凋三光。
题巨然山寺图
作者：钱鼒
朝代：明
体裁：古风

高人造化笔，奇槩每相关。群峰献万状，一壑分两山。恍疑景外景，迥出寰中寰。胡麻堆紫绿，瀑布下潺湲。远碧茸天际，晴云眠树间。卓哉青城樵，冲襟写幽閒。手招铁笛仙，一去何时还。
题漫士为孟扬作山水图
作者：钱鼒
朝代：明
体裁：古风

龙门漫士真逸才，胸中丘壑何奇哉。岚光晴翠海天曙，出云金碧芙蓉开。遥看几处烟中树，云是王乔清隐处。万壑松声客掩扉，数峰花雨僧归寺。故人文学似前贤，结屋栖迟今几年。多情远寄山中兴，匡庐天姥应徒然。我亦平生爱山者，闻说兹山莫能写。清风邈矣不可攀，萝月云泉梦良夜。
初入翰林述志
作者：钱龙锡
朝代：明
体裁：古风

皇风被奕叶，师济协重熙。妙选金闺彦，登兹白玉墀。惭予蹇劣士，何幸沐恩私。就将弥日月，摹范承师资。雕虫既云拙，温饱匪所思。独此葵藿心，耿耿誓不移。念昔皇祖日，讲艺恒孜孜。天颜瞻咫尺，密室奉畴咨。衮德信多补，臣忠实在兹。顾问久寂寞，簪笏徒委蛇。四郊渐多故，启沃效者谁。所愿回宸照，堂廉路不岐。
题豳风七月图
作者：钱龙锡
朝代：明
体裁：五言排律

国本民生系，深思草昧存。淳风怀墐户，美俗写朋尊。卜洛从何始，承邰信有源。艰难开圣主，告诫切文孙。拭目丹青丽，赓歌雅什温。思随工瞽诵，欣望辟虞门。
无题
作者：铁氏次女
朝代：明

骨肉衰残产业荒，一身何忍去归娼。泪垂玉著辞官舍，步蹴金莲入教坊。览镜自怜倾国色，向人羞学倚门妆。春来雨露宽如海，嫁得刘郎胜阮郎。
教坊中呈原问官
作者：铁铉次女
朝代：明

骨肉相离旧业荒，一心何忍去归娼。泪垂玉箸辞官舍，步敛金莲入教坊。览镜幸无倾国色，向人休学倚门妆。春来雨露宽如海，嫁得刘郎胜阮郎。
教坊献诗
作者：铁铉长女
朝代：明

教坊脂粉洗铅华，一片閒心对落花。旧曲听来犹有恨，故园归去已无家。云鬟半挽临妆镜，雨泪空流湿绛纱。今日相逢白司马，尊前重与诉琵琶。
三噫歌三首·其一
作者：铭起
朝代：明
体裁：古风

噫，彼芦中人，遇兹渔父。不以芦中老，亦唯渔父。噫，惟今之人兮，渔父为谁宜。终老于芦中兮，没世以无知，没世以无知，噫。
三噫歌三首·其三
作者：铭起
朝代：明
体裁：古风

噫，东溪有芦，西溪有芦。溯游从之，为有为无。溯洄从之，非夫斯夫。噫，又乌知其所之兮，曾不我思。庶芦中以为期兮，朝亦以为期，暮亦以为期，噫。
三噫歌三首·其二
作者：铭起
朝代：明
体裁：古风

噫，我行芦中，经春与冬。鼓枻中流，将安适从。噫，惟今之时兮，此老为谁。感芦中之茫茫兮，一往其莫追。一往其莫追，噫。
南都行
作者：铭起
朝代：明
体裁：古风

君不见南都形势何其雄，九门天阙凌鸿濛。又不见长江汗漫千万里，江流直接蓬壶宫。高帝精灵尚凭此，龙翔凤举纷来同。我行正值秋风老，夜报羽书天未晓。壮年伏枥徒悲鸣，拟将投匦长安道。长安健马食粟肥，长乐歌钟待漏稀。满堂窈窕矜神丽，别样新裁大内衣。龙湾鼙鼓江波急，秦淮弦管追游集。司马庭前传杀人，中书门下招舶客。犀贝珊瑚不计钱，鲛人缅人贡奇特。此时离宫门始开，沉沉红日凤凰台。永巷宣传桑落酒，洛中忽报媫妤来。掖廷真伪难陈说，俄闻帝胤潜东浙。乘传京师临百僚，东宫旧臣惊蹩躠。是日冲人归内廷，顷刻神龙变为蛭。微蛭拘囚龙莫稽，都人肝脑为摧裂。只今淮甸谁最尊，名藩乘障比云屯。出入不由天子诏，黄金填咽通侯门。江南江北如敌国，史相孤军不遑食。精诚诉天天莫闻，一似汾阳閒废日。国法可刑犴狴高，空传龙种尚垂髫。天家疑案悬九鼎，旅人一夕颜为凋。
广陵寓中·其一
作者：铭起
朝代：明
体裁：七言律诗

海陵太守陈函白，贻我南金十二镮。逆旅由来非细故，商歌为尔一开颜。秦中寇盗兵戈际，蓟北风尘梦寐间。只合倾囊同客醉，卖浆屠狗未曾閒。
广陵寓中·其二
作者：铭起
朝代：明
体裁：七言律诗

平沙历历下横塘，遥忆幽人水一方。旅次相思馀缟带，春来香梦浴鸳央。昆崙夜曲谁消息，湘汉游云自渺茫。依旧孤清惭窈窕，满庭寒玉到琴床。
送倪鸿宝先生入都
作者：铭起
朝代：明
体裁：五言律诗

圣朝方侧席，兵事重兼文。司马平邦国，非熊猎渭濆。韬钤今用老，朋党尔离群。此后烦神算，无忘宵旰勤。
菩萨蛮·送春
作者：锁懋坚
朝代：明

晓钟才到春偏度，一番日永伤迟暮。谁送断肠声，黄鹂知客情。山光青黛湿，仍带伤春泣。绿酒泻杯心，卷帘空抱琴。
小园初成陈仲醇过
作者：锄用登
朝代：明
体裁：五言律诗

版筑登登罢，图书处处迁。茅柴过桥酒，灯火到门船。竹徙上番雨，荷开半两钱。醉吟无不可，为我拂朋笺。
与伯兄憩仙芝山房
作者：镇国将军万达甫
朝代：明
体裁：五言律诗

山居环半亩，幽赏得吾真。药涧飞松影，梅花隔世尘。短檐飞乳燕，深树度行人。共有丹丘约，栖栖笑此身。
代笼鸟语
作者：镇国将军万达甫
朝代：明
体裁：五言律诗

我本无羁物，劳君爱念频。飞鸣聊自适，饮啄每相亲。绿树无知己，朱阑是故人。何时成羽翰，花坞望来轮。
入山采槲叶作笠
作者：镇国将军万达甫
朝代：明
体裁：五言律诗

采槲兼携药，名山一笠来。穿云还倚杖，步雪可寻梅。仰听悬崖叶，徐随绿径苔。羲农今复见，吟罢紫烟开。
游万山观壁间有纯阳亲笔像及遗药尚存肃然瞻企因成一诗
作者：镇国将军万达甫
朝代：明
体裁：五言律诗

遨游不自适，亦复见仙容。半壁云生袖，千峰月炤松。留丹犹济世，厌俗尚遗踪。夜半闻长啸，还疑剑化龙。
游它山
作者：镇国将军万达甫
朝代：明
体裁：五言律诗

古殿江村上，长林带晚晖。艇随岩树出，凫趁浦云归。苔净春波绿，山深野市稀。更看农事好，陇穗拂罗衣。
游江心寺
作者：镇国将军万达甫
朝代：明
体裁：五言律诗

古刹开奇胜，群峰四望遥。帆樯浮浩荡，尘阁起岧峣。清磬龙听法，空阶月送潮。衰年还浪迹，犹得一停桡。
访公群弟山中书舍
作者：镇国将军万达甫
朝代：明
体裁：五言律诗

小窗书数帙，禁足似禅关。读罢听啼鸟，文成看远山。桂阴侵几碧，流水到门閒。余亦寻幽者，徘回不欲还。
赠玄默
作者：镇国将军万达甫
朝代：明
体裁：五言律诗

人生短梦里，只合老禅关。汲水同云出，携蔬共鹿还。留灯夜读易，推户晓看山。尽日无人到，閒吟竹屿间。
过仙芝山房
作者：镇国将军万达甫
朝代：明
体裁：五言律诗

溪上成幽隐，踰山景更清。超然绝尘想，静里只空明。月落钟声远，蛩喧夜气生。明晨携一衲，窈窕又山行。
过山中僧舍竹里桃花盛开
作者：镇国将军万达甫
朝代：明
体裁：七言律诗

重门竹院环深绿，一树繁红向日舒。芳意自怡山蝶性，春光亦到野人居。閒阶影落翻经处，小径香飘散社馀。不问秦源堪住客，且将踪迹混樵渔。
过海上普寺
作者：镇国将军万达甫
朝代：明
体裁：五言律诗

丹阁藏山翠，深林独步馀。鸟喧侵佛座，蜃吐捧禅居。蓑脱朝耕罢，鱼敲夜梵初。山扉谁为守，麋鹿卧前除。
过镇鳌山小庵
作者：镇国将军万达甫
朝代：明
体裁：五言律诗

偶从幽巷里，松下得荆扉。种药秋初熟，缘篱岂正肥。不知茅屋外，更有海云飞。林叶风声细，归来雨洒衣。
金陵送钱养微还浙
作者：镇国将军万达甫
朝代：明
体裁：五言律诗

游子悲衰暮，离怀岁欲更。月明车迹稳，霜重褐衣轻。鱼雁他乡泪，云山故国情。归人寒树里，树外几人行。
寄赠杨二山中丞以关内移抚山右
作者：镇康王
朝代：明

紫辰一旦玺书催，早发秦城棨戟开。二华曾留标胜赋，三关更见折冲才。荒沙落日闲戎垒，古木飞霜凛宪台。壮士应看射雕处，不教胡马漠南来。
万圣佑国寺
作者：镇澄
朝代：明
体裁：五言律诗

绀宇翠巅头，登临思转幽。风烟高树合，钟磬别峰浮。清入残灯夜，寒生古涧秋。虚堂无一物，犹有白云流。
不二楼
作者：镇澄
朝代：明

谈经人在翠微中，缥缈烟霏隔几重。欲寄此心无可托，长随片月挂西峰。
五郎祠
作者：镇澄
朝代：明
体裁：七言绝句

豪杰投荒马不嘶，千秋犹识五郎祠。宋家九庙荆榛尽，留得祠堂满壁诗。
大宝塔寺
作者：镇澄
朝代：明
体裁：五言律诗

御节下清凉，山林品汇光。皇华辉鹫岭，佛日焕龙章。宝刹开初地，金绳界上方。功成何以报，国祚万年昌。
灵鹫峰
作者：镇澄
朝代：明
体裁：五言律诗

青山开白社，寂寞隔尘寰。钟鼓丹霄外，楼台翠霭间。鹤眠双树老，僧定一峰閒。欲识文殊面，还应过别山。
生陷狱
作者：镇澄
朝代：明
体裁：七言绝句

迷处清凉生地狱，悟时地狱即清凉。须知二法原无别，雨过千峰花草香。
竹林寺小像
作者：镇澄
朝代：明
体裁：古风

无边浩荡春，寄之在纤草。万里长天色，映之在盆沼。佛身包太虚，促之在微渺。至道无古今，圆通绝大小。一龛藏法界，神功自天巧。稽首共瞻依，愿睹衣中宝。
菩萨顶真容院
作者：镇澄
朝代：明
体裁：五言律诗

古寺万峰头，登临兴未休。林烟笼绀殿，幡影飏丹楼。僧渡溪桥晚，蝉鸣岩寺秋。坐来忘旦暮，夜雨一灯浮。
和会稽女子驿亭二绝·其一
作者：长春姐
朝代：明
体裁：七言绝句

弱质何堪马上尘，失身谁复更怜身。伤心不作还家梦，孤负江南一夜春。
和会稽女子驿亭二绝·其二
作者：长春姐
朝代：明
体裁：七言绝句

情绪纷纷诉向谁，昔时脂粉尽成悲。青灯此夕怜孤影，何事天涯不泪垂。
晓妆作
作者：长春姐
朝代：明
体裁：七言绝句

漫学吴姬作淡妆，枕痕未减夜来香。花簪碧玉扶云髻，妒杀寻常姊妹行。
水目寺
作者：闫应云
朝代：明
体裁：七言律诗

此水相传卓锡泉，不知宫殿自何年。残碑半护云山冷，古木平临海月偏。晓起烟霞迷下界，夜深钟磬落诸天。我来拂坐昙花侧，万壑松风拄杖边。
题玩芳亭
作者：闵圭
朝代：明
体裁：七言律诗

群芳掩映草亭虚，知是元龙旧日居。满地绿阴新雨后，一帘香雾晚风初。屏开屈戍春无际，人倚阑干画不如。容我数来閒坐久，爱临流水看芙蕖。
临江仙
作者：闵如霖
朝代：明

万里碧天清似洗，银河珠斗回杓。秋千院落月儿高。柳阴墙外转，花气户边飘。春色恼人应不寝，何人更品鸾箫。灵鸡未唱夜迢迢。玉阶清露湿，金鼎碧烟销。
游迎恩寺宁氏园林
作者：闵如霖
朝代：明
体裁：五言律诗

径转金沙净，坛依石洞幽。树深宁受暑，蜩咽似迎秋。空翠含云落，新泉带雨流。归骖杨柳陌，十里暮烟浮。
三门砥柱
作者：闵槐
朝代：明
体裁：五言律诗

九曲有天崄，三门无夜扃。浪花飞碎白，砥柱立孤青。鬼斧何年劈，龙窝尚尔腥。禹王不可作，吾欲问山灵。
啖荔支
作者：闵龄
朝代：明
体裁：五言律诗

避暑风轩下，金盘劈荔支。可怜分宠日，正是渥丹时。香褪红衣腻，肤凝碧玉脂。朱颜难自固，中赤向君披。
登北固山
作者：闻人诠
朝代：明
体裁：五言律诗

郭外青山好，高峰俯碧霞。江声入尊斝，秋色满汀沙。岛屿金焦并，人烟市井赊。地偏鸥鹭狎，拟宿梵王家。
阳栈岭
作者：闻人诠
朝代：明
体裁：五言律诗

阳栈接高天，白云山下看。花落雨余雨，风吹寒食寒。纵目黄山外，停骖紫汉间。斜阳过广惠，始觉有人寰。
社日待燕
作者：闻华卿
朝代：明
体裁：五言律诗

积雨逢新社，巢空燕未归。岂应寒尚阻，还是湿慵飞。欲践秋前约，徒开柳下扉。花才遍朱雀，巷莫认乌衣。
南关署中古梅一株南宋时物也徐青璧使君邀看有赋
作者：闻启祥
朝代：明
体裁：古风

我爱西溪似西碛，梅花鳞鳞照溪碧。十里五里香云迷，千枝万枝玉笋劈。我欲因之结伴游，谁知春向署中收。花枝次第巡檐发，使人忘却西溪幽。展转看花被花恼，一树婆娑称独老。苍颜鹤发足典型，纵使无花亦自好。使君爱花兼爱客，斗酒泼花应不惜。醉残明月参横昏，还忆西溪花正白。
同髯公游西山
作者：闻启祥
朝代：明
体裁：七言绝句

青龙桥外柳如烟，一片西湖一带泉。恰似江南三月景，可怜有水只无船。
过澄怀阁
作者：闻启祥
朝代：明
体裁：古风

昔我离山居，閒池点青萍。今我复来兹，所闻尽秋声。曾是俛仰间，时物忽已更。因之发长叹，慨然念无生。
送陆遂初山人归梁溪
作者：闻启祥
朝代：明
体裁：古风

有美平原俊，偶过平原里。岿然六尺挺须眉，腰下黄金纹蚀紫。音操白雪和者稀，大雅真能推七子。与君把臂自秦楼，紫蟹黄柑好拍浮。举杯长啸邀明月，恨不相逢共白头。相逢一日足千古，烈士肝肠为君吐。霜锷芙蓉匣底寒，空宵击筑赋鹦鹉。秋风萧瑟蒯缑湿，江水迢迢岐路泣。送君南浦折柳条，年年折柳长相忆。
雷峰保俶二塔联
作者：闻启祥
朝代：明
体裁：联

雷峰如老衲；宝石似美人。
和吴鸣翰柳枝词
作者：闻恭
朝代：明
体裁：七言绝句

闻说细腰多善舞，还怜纤叶似蛾眉。如何栽向长亭畔，只与行人管别离。
宫词
作者：闻恭
朝代：明
体裁：七言绝句

小立东风翠袖寒，湖山阴处数琅玕。红颜不似能言鸟，曾得君王一度看。
甘露呈祥
作者：闻政
朝代：明
体裁：七言律诗

袅袅晴丝春日迟，优游策蹇过黄陂。烟栖石径苔痕滑，云出松门山色奇。甘露当年曾降瑞，都人今日尚题诗。遐思仙掌铜人事，汉武英明亦近痴。
寓宝岩寺答张常甫先生
作者：闻泽
朝代：明
体裁：七言律诗

暂将踪迹寄招提，碧水青山意与齐。读易不知枉驾至，开帘已见夕阳西。鹧鸪声满前门柳，松火烟浮隔涧溪。坐顷先天论未尽，重期相过与然藜。
奉送赞枢白因夫赴留都
作者：闻渊
朝代：明
体裁：七言律诗

上林春苑赋初成，且复衔恩向旧京。锦旆光摇千嶂晓，牙樯影泛九河清。风生幕府閒过墅，月满营门细论兵。况是谢家森玉树，江东今羡旧簪缨。
两闻武林之变寄吴兴诸故人
作者：闻龙
朝代：明
体裁：五言律诗

羁旅论相识，诸君谊最真。一为苕水别，三见柳条新。老去乘桴急，时危斩木频。何因一掬泪，沾洒赤墀尘。
山居即事
作者：闻龙
朝代：明
体裁：五言律诗

积雨朝来歇，诸溪尽急流。隔河看饮犊，倚槛有浮鸥。云冷松根石，风微竹外楼。萧然无一事，开径迟羊求。
时事
作者：闻龙
朝代：明
体裁：七言律诗

棘门霸上同儿戏，青琐黄扉但委蛇。向使岩廊慎推毂，岂令疆埸屡舆尸。长城莫倚连云峻，石画须防累卵危。不是妄谈天下事，深忧牧马践园葵。
潺湲洞
作者：闻龙
朝代：明
体裁：五言律诗

屈曲寒泉驶，谽谺古洞幽。消来石窗雪，添作剡溪流。严濑难方洁，桃源不用求。何时真避世，于此寄冥搜。
登南城遥望四明山
作者：闻龙
朝代：明
体裁：古风

遥天晴景豁，凯风来座隅。披襟集良朋，颇惬清燕娱。落日照碧林，馀晖散晴湖。飞甍连绣闼，灿若丹青图。撰策临高城，游目穷九区。石窗切层霄，邈与群峰殊。黛色可揽撷，丹梯时有无。云南富青棂，云北繁白榆。至今过云客，恒驾苍麛车。我欲称东邻，筑室云中居。惜哉无羽翼，矫首以踌蹰。载吟皮陆篇，郁郁增烦吁。
访丰吉甫
作者：闻龙
朝代：明
体裁：五言律诗

兄弟争高卧，风烟各杜门。绿尊忘岁月，白眼睨乾坤。壁挂鱼肠剑，竿挑犊鼻裈。时人未之许，扪虱与谁论。
谢曹重甫惠布
作者：闻龙
朝代：明
体裁：五言律诗

多君将白素，远寄小柴扉。出自吴姬手，裁为野客衣。穿云难辨色，杂鸟不惊飞。尝怪桐江叟，羊裘入禁闱。
赋得新柳送张孺宗
作者：闻龙
朝代：明
体裁：五言律诗

江南二月柳，袅袅出河边。未得为推毂，聊持作赠鞭。飞花常似雪，带雨正如烟。感此经时别，相看忽泫然。
赠云川先生
作者：闻龙
朝代：明
体裁：七言律诗

一丘一壑道何尊，老去行吟不出村。烟水轻鸥随钓艇，晚风横笛卧衡门。花前酿黍邀邻曲，林下分甘及子孙。间者阔焉如绝域，不妨时与阿戎言。
送卢子明
作者：闻龙
朝代：明
体裁：七言律诗

狼山迢递隔沧瀛，雪里孤帆几日程。海味不能留客住，江流只解送人行。口无臧否追前辈，老赡才情压后生。他日中原傥相遇，却君三舍避前旌。
送赵彦忠游吴兴
作者：闻龙
朝代：明
体裁：五言律诗

吴兴旧游地，远想尚依依。荻岸青帘舫，桑林白版扉。计程千里近，屈指一年违。从此斜阳外，看山怅独归。
楞伽台
作者：阎世科
朝代：明
体裁：五言律诗

垂老投簪稳，凭高对酒闲。江风梳白发，海雾羃青山。目极秋天远，身依暮鸟还。禹功遗迹在，千载喜追攀。
阎应元祠联
作者：阎应元
朝代：明
体裁：联

七十日带发效忠，表太祖十六朝人物；三千人同心赴义，存大明一百里江山。
汎汝水新涨
作者：阎调羹
朝代：明
体裁：七言律诗

回首苍茫水气深，晚云容易结层阴。直虞城势馀三版，可识堤形筑万金。乘兴斗牛聊可犯，哀时璧马亦须沉。旧知汝水深通海，羌自明余蹈海心。
书李先辈旌孝录
作者：阎调鼎
朝代：明
体裁：七言律诗

汉家旧有孝廉科，哲土云蒸蔚太和。甘露如饴馨寝膳，神鱼出水煜山河。事生但诵纯其黍，追远谁云蓼者莪。欲起先生光四海，祗祈圣代礼为罗。
唁冯孝子歌
作者：阎调鼎
朝代：明
体裁：古风

母病不可起，人子当何为。参苓如有效，千里延医师。医师日接踵，能无一救危。万呼天不应，千祷神何知。眼见须臾閒，终天成别离。碎心恨计短，捐躯穷所施。一气隔异体，生死分路岐。有母不能留，昔年空生儿。投地莫致身，泣血复相持。子职恒多缺，负愆安足辞。展转不能宁，讵忍坐听之。挥刀一刳臂，取肉佐饘糜。万一病可疗，痛楚敢迟疑。伤哉孝子心，恳笃无已时。我闻子此举，涕泪横交颐。昊天哀罔极，梦寐怀先慈。苟获一日奉，岂惜遍身肌。悲哀复悲哀，此意将语谁。奈何非孝者，郭巨反见訾。
登恒山
作者：阎邻
朝代：明
体裁：古风

揽辔登恒岳，缓步临仙台。崎岖乱岩中，一径屡萦回。虎风生万壑，涧底松声哀。石窦看云行，崖畔听泉雷。庙貌山腰下，琉璃委苍苔。重华昔巡守，北塞疆未开。恒山一望祭，岳石自飞来。秩礼传至今，名山竟蒿莱。飞石遗旧窟，茫昧谁能猜。我来观风游，出塞痗尘埃。遇此隹胜地，寥朗豁心怀。半规隐山椒，吟眺空徘徊。
少林寺
作者：阎铎
朝代：明
体裁：七言律诗

太室西头第一山，达磨习隐旧禅关。足遗只履传方外，影脱全身在石间。松老欲随龙化去，云深长护鹤飞还。诸僧出定门犹掩，三十六峰相对閒。
东安城陈太保祠陈璘像赞
作者：阙名
朝代：明

将军磊落出人群，历尽疆场百战身。天子正开麟阁待，勿言臣鬓已垂银。解甲归来贼垒空，凯歌旌散酒旗风。主恩未报身还在，血战谁论第一功。
凤山石室
作者：阙名
朝代：明

紫阳真人久不作，勾漏丹砂那可餐。吾将炼药向石室，身骑彩凤觅琅玕。
咏萍
作者：阙名
朝代：明

锦鳞密砌不容针，只为根儿做不深。曾与白云争水面，岂容明月下波心。几番浪打应难灭，数阵风吹不复沉。多少鱼龙藏在厎，渔翁无处下钩寻。
咏落花和魏季郎黄公绍邓希父蒋兆卿
作者：阙名
朝代：明

惜春长自坐春晖，谁道春光处处非。妒雨暗催蜂使去，狂风空逐麝香微。辞条尚作莺莺舞，落絮还同燕燕飞。争似绛桃园里色，留花不发待郎归。
平黎婺山赠庄参戎
作者：阙名
朝代：明

登坛今日论谁雄，迅扫彝氛樽俎中。铜柱孤悬烟瘴外，金章新拜玺书隆。春回雾岭千家雨，剑倚炎方万谷风。更筑睥睨天堑固，燕然勒石颂元功。
张公洞
作者：阙名
朝代：明

张公婴世网，久抱烟霞致。兹焉远于役，登探始快意。晨邀二三子，振策戒徒隶。搜奇历榛莽，揽胜穷幽邃。言指灵洞游，贾勇各将事。于铄我皇明，奇甸标玉旨。卓彼称先觉，文庄昌其委。后来更数公，济济嗣英轨。寥落百馀年，于今无乃是。尝闻岳降神，申甫同一揆。元运有代谢，考时则可矣。谓予言无徵，请质东坡氏。金鸡第一星，文笔无双士。兹言谁与归，徵应当在此。主人顾予笑，子言良有以。作者非人一，吾生愧衰鄙。置此且勿谈，努力前修企。庶几异代名，或与兹峰比。语毕发长啸，何物终不毁。磨崖各大书，乾坤吾与尔。
文径吊古
作者：阙名
朝代：明

汴宋炎灰散海云，翠华踪迹不堪闻。大忠争说文丞相，千载谁知义士魂。
石人耸翠
作者：阙名
朝代：明

起立中霄护碧苔，耸身直欲谢氛埃。擎天柱地应长在，未许居人作谶猜。
石坂晴岚
作者：阙名
朝代：明

百峰山头石坂潭，雨兴云雾晴飞岚。廖公芳迹已千载，真人此地时扪参。
芝兰湖
作者：阙名
朝代：明

芝兰生深林，无人常自芳。君子处阶前，明德惟馨香。游鱼创罝罗，好鸟名鸳鸯。微风动林岸，此心共回翔。
苏渡怀贤
作者：阙名
朝代：明

钟鼎丹成骨已仙，东坡空唤渡头船。我来二老俱陈迹，绿水青山尚俨然。
送杨肖韩计郭谪判两淮
作者：阙名
朝代：明

才高鹦鹉占时流，官领均输出帝州。丛桂正含淮海色，明珠谁抱汉宫愁。人间得失蕉中鹿，宦底浮沉水上鸥。盐铁且从文学议，大鹏终计碧霄游。
铜鼓春涛
作者：阙名
朝代：明

海晏春潮高接天，蛟龙吹浪拍山巅。暖风更拥洪崖雾，飞作越南万井烟。
题司傅野选君万玉山房卷
作者：阙名
朝代：明

名园修竹自檀栾，劲节千竿傍药栏。疏影月中摇委佩，轻音云际响琅玕。纡回似向潇湘绕，杳霭疑从兔苑看。敢对此君犹问主，玉山清彻照人寒。
龙溪仙蜕
作者：阙名
朝代：明

神仙之事何渺然，龙溪蜕骨至今传。此去蓬莱应几许，寻真采药定何年。
大蜡洞
作者：阙士琦
朝代：明
体裁：五言律诗

灵运开山遍，朋游携更招。摩肩求怪石，张胆渡幽桥。万户蜂房密，千形鬼斧劳。治平须异术，金简莫相韬。
秀山桃花溪行
作者：阚应乾
朝代：明
体裁：古风

清溪南山麓，溪径盘春谷。桃花三千树，二月一茅屋。老树花淡红，初蕊赤如曈。颜色间相照，碧柳摇溪东。我来看花怕花落，昨夜大风吼云壑。寻到溪边问流水，花片不曾遭风掠。万物荣枯各有天，白沙精湛小龙泉。穿花树底坐泉石，眼空世俗便神仙。树叶渡口落星冈，千花万水飞春觞。双湖我已具舟航，望望江南思苍茫。
秀山古柏行
作者：阚祯兆
朝代：明
体裁：古风

九年不见秀山柏，满地风烟天欲坼。苍苔老干独森森，倒影元湖柯烂石。鲸鲵横纵已伏藏，雷霆薄击空渺茫。排高拔厚气力足，车盖童童覆大荒。半身百寻流玉露，旁枝万子护空王。交根只许栖鸾凤，晚节谁同傲冰霜。丞相祠前悲杜甫，汉家草木风云古。天宝兵戈又千年，寂寞黄鹂锦江雨。惟有秀山青不了，撑霄扶汉长昏晓。潭水萝薜树光寒，风磴幽香山月小。忽闻空翠作龙吟，矫若长虹不可侵。苦心澹颜存孤直，悠悠万古白云深。
双湖兰舟歌
作者：阚福兆
朝代：明
体裁：古风

今古去来事悠悠，黄鹄高飞不回头。乘风荡漾出中流，倚日长歌下晴鸥。驱光逐景任兰舟，穷桑鼓瑟乐未休。谁云皇娥隔九秋，桐峰之梓峙丹丘。窅然四顾空百忧，郁郁于世多所求，我何求兮把钓钩。
七夕秋情呈从祖樵川公·其一
作者：阮大铖
朝代：明
体裁：古风

夜静河气白，迢迢星宇晶。服箱竟有佗，停机空复情。若木曙光启，天鸡东海鸣。侜予何可叹，虚此嘉会名。
七夕秋情呈从祖樵川公·其二
作者：阮大铖
朝代：明
体裁：古风

云旗杳难即，长空秋泬漻。蜷局视世间，蔚荟以蒸敲。陨石既轸虑，腾梭安所饶。恒愿依天津，孤景同逍遥。
万世甫至讯杨修龄先生
作者：阮大铖
朝代：明
体裁：七言律诗

桃花源水接烟波，闻有玄亭领啸歌。达士声名存酒德，圣朝勋业满渔蓑。青山幸不嫌瓢笠，碧月偏能选薜萝。散发与君呼犊语，秋田细草近如何。
万松庵
作者：阮大铖
朝代：明
体裁：五言律诗

香台人境外，隐隐递疏钟。渐觉水声泯，始徵岚气浓。烧厨多涧药，酿蜜护崖蜂。木客栖何处，林间或可逢。
三山方尔止至同损之公穆宗白月下集舟中得蒲字
作者：阮大铖
朝代：明
体裁：七言律诗

空江小泊向寒芦，洲渚微茫雁夕呼。月下闻潮如梵呗，灯前剪菜即伊蒲。搴兰不尽高丘思，种秫难令下噀枯。共待海门芳草候，春香一醉步兵垆。
三山还卧病喜袁田祖至即送其公车北上·其三
作者：阮大铖
朝代：明
体裁：五言律诗

先子何轩举，淩霞向玉京。桑田悲下土，瓠落感孤生。药井垂虹气，烟墟放犊行。人间霜露重，芳畹欲何成。
三山还卧病喜袁田祖至即送其公车北上·其二
作者：阮大铖
朝代：明
体裁：五言律诗

楚国何多宝，如君美更稀。秋兰开筚簬，朝槿阅轻肥。天马徕仍下，云鹏怒并飞。梦溪溪上草，赋又借光辉。
三山还卧病喜袁田祖至即送其公车北上三山还卧病喜袁田祖至即送其公车北上·其四
作者：阮大铖
朝代：明
体裁：五言律诗

犬羊何笃速，不分渡桑乾。自顾发已白，如君心正丹。风长雄楚泽，雪不覆袁安。一剑开烟路，临歧为尔弹。
三昧律师别五年矣近阐戒报恩寺诗以代晤
作者：阮大铖
朝代：明
体裁：古风

忆昔入东林，林中响寒雨。信宿卧竹房，梦与远公语。五载复经过，师已衡阳去。洞庭烟碧楚峰低，苦竹参天猿昼啼。水族淩波闻梵哏，岳神降节受毗尼。清凉远应文殊会，片帆遥挂青山外。城隅兰若话秋灯，豆叶藤花满幽籁。折芦东去不惊鸥，纶竿明月长悠悠。手持秋水莲花戒，施遍春风杜若洲。维扬诗酒风流地，户户旃檀领香气。屠门争卖解牛刀，罟师自裂呼鹰器。天花飒飒石头路，顶礼香云遍缁素。偏予白社久要人，鸡骨亭亭枕荒露。宗远论交二十年，支床回首何依然。世事宁殊观槿日，人间几度成桑田。一身槎牙等枯木，时情见毒若堇肉。绮语还思就羯磨，读律春山春草绿。
三昧律师礼塔放光偈
作者：阮大铖
朝代：明
体裁：偈颂

仙掌莲花峰，涌出长干里。绁碧妙空色，雕琢昧恒理。千灯向何燃，钟山翠微里。忽然浮屠间，霭霭毫光起。一气冒晴虹，五色炤秋水。优昙花似霰，兜罗云若绮。未有风雷动，莫是鬼神使。或云珠射衣，或云月标指。或云无尽灯，或云舍利子。此但察光相，咸未达光旨。请听丰干言，一抉幽明理。为是毗尼僧，定光相拨耳。
三昧律师过访感旧赋
作者：阮大铖
朝代：明
体裁：五言律诗

山灯照秋雨，信宿领清欢。与子过溪笑，别来行路难。披云衡峤衲，钓雪广陵竿。复此坐池月，莲香白未残。
三月十五夜客秦淮听女史李澹生度曲并奏丝竹诸技六代风流空馀烟草莫愁桃叶赖此香魂当不寂寞也遂作诗
作者：阮大铖
朝代：明
体裁：五言律诗

月亦如期会，清辉逗此宵。香声啼玉凤，花颊印红潮。既擘阮咸阮，还吹箫史箫。怜君魂是水，云雨不堪招。
上元前一日集汪遗民托园用邻字
作者：阮大铖
朝代：明
体裁：七言律诗

客中生菜又传新，小饮烦君漉葛巾。高士清琴长在榻，短墙野竹自为邻。晴风欲展芳蘅色，香雪争疏小树春。来夕帝城应不夜，还携馀兴向车裀。
上巳咸社初集菩提庵同钟复钟玉尔仁小范天锡瑶若克家损之止水宗白赋
作者：阮大铖
朝代：明
体裁：古风

林壑秉嘉尚，讵为时运移。于野瞩春云，芳草念当滋。乐志萃群贤，招我不我遗。角巾就僧饭，清论方琼枝。何用祓尘襟，赖有松间飔。荏苒忆畴曩，慷慨伤今兹。愿言云雷康，刑措敛亦弛。丞卿弼元化，农扈罕诤辞。将子饮美酒，将子陈新诗。山泽良悠悠，斯盟不可渝。
上巳赵二瞻郭丹葵二侍御招饮莫愁湖
作者：阮大铖
朝代：明
体裁：七言律诗

春湖蕙芷气初匀，撰酌何期共隐沦。柏府华簪云外盍，兰亭逸爵水边亲。霞纹高饮连城璧，花气争香折角巾。缨上更无尘可濯，归途烟月导清真。
与丰之山中夜话次日游天阙诸胜·其一
作者：阮大铖
朝代：明
体裁：五言律诗

经年卧荒草，不辨此时秋。我法即君法，言愁始欲愁。青枫蔽原野，白露满汀洲。更欲扶鸡骨，相从赋远游。
与丰之山中夜话次日游天阙诸胜·其三
作者：阮大铖
朝代：明
体裁：五言律诗

世情何足道，溷凊不堪闻。鸟兽群皆可，蟪蛄声并纷。但能存硕果，无取叩灵芬。君试携玄草，来栖上古云。
与丰之山中夜话次日游天阙诸胜·其二
作者：阮大铖
朝代：明
体裁：五言律诗

炊黍秋烟动，樵渔谊亦存。明灯山叶下，饮露草虫繁。坐久起虚籁，情深开谑言。寒温聊一吐，遂觉曙钟喧。
与丰之山中夜话次日游天阙诸胜·其四
作者：阮大铖
朝代：明
体裁：五言律诗

与君步天阙，握手览山川。白露长江水，青绵六代烟。陵园秋树里，车马夕阳前。一悟兴衰理，谁能辍莞然。
与史荩卿年翁雪浪居夜话
作者：阮大铖
朝代：明
体裁：七言律诗

平生如梦历悲欢，细雨挑灯约未寒。乱日羽书长警座，晚年汐社取加餐。人情久付齐谐怪，世事浑过蜀道难。但愿烽销禾黍熟，健身明月卧渔竿。
与叶中翰白于感旧赋
作者：阮大铖
朝代：明
体裁：七言律诗

蚤岁相从供奉班，如今青鬓点霜颜。金门懒乞侏儒粟，草屩同探幕府山。牛饭有歌徒自苦，莺声不醉且无还。木奴万树摇晴绿，乡梦知君更未阑。
与左又錞饮花下
作者：阮大铖
朝代：明
体裁：古风

与君酌未已，花叶旋成故。此理定何违，小饮弥有悟。所虑芳樽空，斟酌难为趣。临水悦空影，因风察香路。憺然赋新诗，尽此林山暮。
与李将军湛阁对酒
作者：阮大铖
朝代：明
体裁：七言律诗

酒碧似分江上峰，何知身世成飘蓬。幼安东徙笑何地，醉尉夜行安可逢。烟渚离离戏田鹤，海天历历横秋虹。接舆是际楚歌发，吾道稼圃将焉穷。
与李德林酌感旧·其一
作者：阮大铖
朝代：明
体裁：五言律诗

明灯坐高馆，与子静衔觞。良话吐非一，离忧忆更长。禽喧林月至，鱼戏水星翔。真意殊堪领，悠然命古狂。
与李德林酌感旧·其二
作者：阮大铖
朝代：明
体裁：五言律诗

竹林磐礴日，回首尚悠然。寒雨寄春树，昏烟生野田。余方投绂久，君亦考槃偏。赖有觞中圣，逍遥共暮年。
与杨朗陵秋夕论诗
作者：阮大铖
朝代：明
体裁：古风

山夜何悠悠，星光如月白。清响继钟声，感此百虫夕。与君坐秋花，披襟细研益。大雅丧千载，追琢拟何适。时尚奚足云，所严在古昔。斋心望云天，柴桑如可即。庐岳待孤霞，湓口汎寒汐。天不生此翁，六羲或几息。厥后王与储，微言增羽翮。二垞衍清波，三茆著云迹。异代晞发生，泠泠濑中石。一禽霜壑啼，寸溜冰厓滴。舍是皆洳沮，偶汇亦沟洫。胜国兼本朝，一望茅苇积。滔滔三百年，鸿濛如未辟。感君讨论真，狂言吐胸膈。话止向秋峰，中宵岸巾帻。山阿如有人，回风动萝薜。
与毕贯之夜酌感旧兼订游黄山之约·其一
作者：阮大铖
朝代：明
体裁：五言律诗

忆昔高秋日，囊来匡岳云。如今霜月下，相共礼茅君。竹影梦如见，松风寒亦闻。青山各无恙，双鬓雪纷纷。
与毕贯之夜酌感旧兼订游黄山之约·其二
作者：阮大铖
朝代：明
体裁：五言律诗

黄海诚尤物，闻君曾饱谈。梦游三十载，尚未一跻探。松净霞开路，花凉月满潭。誓当从杖履，细细踏秋岚。
与治社兄入山相访感赋·其一
作者：阮大铖
朝代：明
体裁：七言律诗

指顾寒山翠亦深，悠然卷梦入钟音。故人笃有停云思，中夜同为梁甫吟。黄叶细鸣千嶂雨，青灯静炤一生心。步檐起视星河外，人世桑沧任陆沉。
与治社兄入山相访感赋·其二
作者：阮大铖
朝代：明
体裁：七言律诗

世情抱膝阅应知，旷野难陈兕虎词。忌到鬼神无避处，交称金石即危时。子云玄有重增草，绮季青多未采芝。努力荷衣兼麦饭，春山莫负白云期。
与谢少司马苧萝曹元甫饮感赋·其一
作者：阮大铖
朝代：明
体裁：七言律诗

携手从君揽菊英，葛巾藜杖野云生。蟹螯自对林间酒，鸡肋閒看世上名。广武风烟存草色，北邙霜露领松声。遽期结屋青山坳，抱犊呼儿带雨耕。
与谢少司马苧萝曹元甫饮感赋·其二
作者：阮大铖
朝代：明
体裁：七言律诗

时事文楸一局棋，不堪柯烂野樵知。阴阳失序麒麟斗，草木无灵凤鸟饥。屡月白登围瀚海，十年赤羽塞潢池。农臣敢作忧天梦，种药山云绕接䍦。
与马瑶草同宿范华阳居瑶草述其逝姬有感·其二
作者：阮大铖
朝代：明
体裁：五言律诗

閒身同古木，寒尽不知春。偶及平生事，还悲梦里人。飘风怜絮旨，空水悟莲因。坐待霜松月，还来洗劫尘。
与马瑶草同宿范华阳居瑶草述其逝姬有感子卿过晤闻其徵辟信赋此·其一
作者：阮大铖
朝代：明
体裁：五言律诗

茕居迷节序，荒草自为群。地暖蕙初兆，林和鸟渐闻。酬恩长礼梵，遗世益攻文。赖有平生友，时来就白云。
与黄玄龙共酌
作者：阮大铖
朝代：明
体裁：五言律诗

湖汀烟月细，汭曲土花香。尽子移家地，令予结梦长。清灯肃良会，醉语压高霜。履迹探桥草，春深碧未荒。
丘中闻时事
作者：阮大铖
朝代：明
体裁：七言律诗

天上风云久未谙，近来特事满农谈。儒林尽黜臧三耳，琐闼新徵妄一男。似为甘陵摧党帜，直将优孟愧朝簪。野人但种春田黍，自领乌犍饮碧潭。
东海鹄为衣文学妻王节妇赋
作者：阮大铖
朝代：明
体裁：古风

黄鹄海上来，双双避缯弋。如何大运至，中道转相失。其雄徂落高云翰，雌者绝吭青林端。似当持此告鸾凤，箫酬弦接难为欢。日落波心海山绿，肠断犹闻杞梁之妻哭。终古精魂不可招，愿下灵风女贞木。吁嗟乎，东海鹄。
东游旋舟次怀宗白读书山中·其一
作者：阮大铖
朝代：明
体裁：五言律诗

春林禅诵处，壁影复谁群。花乱香潭水，龙驯恋钵云。孤峰超梦界，幽磬閟灵闻。赖有深江月，空明得似君。
东游旋舟次怀宗白读书山中·其二
作者：阮大铖
朝代：明
体裁：五言律诗

江鸥兼峤鹤，莫适与亲疏。偶逐桃花水，因询渔父居。三山延海雾，六代响春锄。陈迹无遗览，云林共枕书。
中峰月下同一门谷语恒觉雪叶柏城共用林字秋字·其一
作者：阮大铖
朝代：明
体裁：五言律诗

秋山钟梵罢，高屦陟松岑。坐见草根白，斯知月气深。猿音流众木，虫响蔽孤琴。此夕饶名理，持之叩道林。
中峰月下同一门谷语恒觉雪叶柏城共用林字秋字·其二
作者：阮大铖
朝代：明
体裁：五言律诗

静抱中峰膝，清机讵易酬。百为如入梦，片衲自支秋。若使桂花发，又为山鬼留。遥怜城市月，歌管日悠悠。
中清堂哭潘木公即晤其令子江如文学·其二
作者：阮大铖
朝代：明
体裁：五言律诗

江山文藻气，藉尔不荒贫。作者方归凤，何为遽绝麟。儿羞通子粟，手负叔敖薪。一展封弹草，凄凉泪满巾。
中秋答余谷王
作者：阮大铖
朝代：明
体裁：七言律诗

遥峰分月挂江城，筱路萝庭冉冉清。高酌直翻丛桂露，孤吟聊压百虫声。围摩石濑喧秋涧，簝叶寒香覆古坪。此夕知君情不浅，开琴浮白坐空明。
为方仲来题竹墩
作者：阮大铖
朝代：明
体裁：古风

湖云亦何白，湖水清且閒。闻君结茆屋，前对湖上山。朝看群鹭浴，夕瞩飞鸟还。碧酒香自酌，素月光可攀。有时坐松窗，展帙开胸颜。竹馆琴一鸣，众绿声潺潺。小艇拨秋花，沿棹非所艰。何当摘菰菱，为予启柴关。
久不至菩提庵偶成
作者：阮大铖
朝代：明
体裁：五言律诗

高枕代千峰，香林至亦慵。片篱江市隔，丈室雨花封。贳圃莳春菜，超烟响暮钟。见闻殊往昔，吟赏更无穷。
久客归坐雪石巢开门人邓简之书并见怀作·其一
作者：阮大铖
朝代：明
体裁：五言律诗

遐瞩及龙眠，伊人卧紫烟。雪光疑落月，梦路不分天。药涧鸣晴屐，松门吐夜弦。知君唫咏暇，思亦竹林悬。
久客归坐雪石巢开门人邓简之书并见怀作·其二
作者：阮大铖
朝代：明
体裁：五言律诗

久客理山箧，开君岁晏书。古风矜未败，秀句讽难疏。林淑求春鸟，江暄徙雾鱼。几随磨镜客，来醉步兵庐。
久客还山堂
作者：阮大铖
朝代：明
体裁：五言律诗

不到茅斋久，深怜湖海踪。石霞无浅色，畹药有丰容。对酒山仍冶，延琴月更浓。所欣初服在，能勿滓松风。
久客还鸠岭草堂
作者：阮大铖
朝代：明
体裁：五言律诗

明农安旧隐，畎浍自依然。竹暝登山路，葑侵负水田。分蜂长察日，饮犊亦抡川。细较吾生事，终推沮溺贤。
乌啼曲
作者：阮大铖
朝代：明
体裁：乐府曲辞

风从阊阖吹，满路浮云阴。言逆我马，载披我襟。行人忽忽难为心。瞻彼相乌，尔复何为长太息。东西南北，侜予罔所极。我无爽德，忍冯丹朱流丸伊。止弗过瓯臾，霍纳都梁气何绮。荆棘翳如将焉徙，凤兮凤兮吾其已。
乙亥元旦雨中试笔·其一
作者：阮大铖
朝代：明
体裁：七言律诗

云物空劳太史占，江村竟日雨纤廉。屠苏逋老还先酌，梅蕊流香入小檐。阅世又怜人事鹜，明农自许野心恬。晴洲早定搴芳侣，候至难令杜芷淹。
乙亥元旦雨中试笔·其二
作者：阮大铖
朝代：明
体裁：七言律诗

慵思四十九年非，眼底青山兴不违。松菊未荒彭泽酒，枯槔久谢汉阴机。薰风杨柳莺将啭，新水桃花鳜更肥。薄俗桑沧宁足哂，烟帆拟向五湖飞。
九日同贞庵元甫象台周生登龙山
作者：阮大铖
朝代：明
体裁：五言律诗

率此孤云迹，聊存野菊心。同人何次第，整兴向登临。遥楚引深眺，高云生暮阴。青山何代物，照酒到如今。
九日孩未侍御相过止饮·其一
作者：阮大铖
朝代：明
体裁：七言律诗

秋色其如树树何，与君篱下且婆娑。短襦手自炊牛饭，高轨谁能溷雀罗。黄菊为餐聊捃拾，青山对酒更嵯峨。悠然共领萧閒趣，憔悴无劳献九歌。
九日孩未侍御相过止饮·其二
作者：阮大铖
朝代：明
体裁：七言律诗

直北边笳不可闻，丘中抱膝幸同君。身偕山鬼搴青荔，日向茆斋煮白云。六代烟霜元未歇，三秋撰酌亦何纷。升平重祝为农圃，短发长歌送夕曛。
九日得钟西彭城书赋致范司马质公·其一
作者：阮大铖
朝代：明
体裁：七言律诗

古处将君二十年，如今聚首各忧天。为怜双鬓丝俱白，敢问同车草正玄。秋径暖看蝴蝶戏，山厨味觉蟹螯贤。落英自采参差菊，穷巷何妨有断烟。
九日得钟西彭城书赋致范司马质公·其三
作者：阮大铖
朝代：明
体裁：七言律诗

湘臣焉敢赋离居，带索行吟屡晏如。厮养邯郸非旧卺，将军宛雒有高车。钟山露白遥闻鹤，淮浦烟青好捕鱼。近日草堂丛桂发，天香缭绕一床书。
九日得钟西彭城书赋致范司马质公·其二
作者：阮大铖
朝代：明
体裁：七言律诗

九日江扉昼不开，彭城欣有帛书来。忍言交道今如土，自是閒身久作灰。旅燕依栖元至渺，海鸥踪迹复何猜。何时得附玄英杖，飞麈青油日几回。
九日得钟西彭城书赋致范司马质公·其四
作者：阮大铖
朝代：明
体裁：七言律诗

安危策力仗明公，忧杞何烦问老农。帐下射声皆似虎，盾头点墨亦成虹。黄沙直捣医闾塞，赤羽兼销楚泽烽。自哂野心无所与，萧然閒听白门钟。
九日曹梁甫招游姑溪·其一
作者：阮大铖
朝代：明
体裁：五言律诗

欲暮溪烟动，秋峰未可攀。孤舟随意泊，野兴亦能閒。尽醉菰蒲曲，闻香橘柚间。浩歌出渔浦，明月炤青山。
九日曹梁甫招游姑溪·其二
作者：阮大铖
朝代：明
体裁：五言律诗

遥念江村俗，秋田竞饭牛。一身遽漂泊，九日转离忧。既赌萸房酒，还操莲叶舟。因君敦雅尚，摇落顿无愁。
九日病中感赋
作者：阮大铖
朝代：明
体裁：七言律诗

鶗鴂深啼感岁华，落英犹绕故年花。茱萸不厌人三已，橘柚还香水一涯。绝塞风烟无径路，彼都台笠正繁誇。山篱土甑餔牛后，起视秋虹抱晚鸦。
九日病起得方侍御孩未书赋答·其一
作者：阮大铖
朝代：明
体裁：五言律诗

病起瞻园列，始知秋气深。女霜娇晚叶，虫月汎孤琴。弃世慵头责，端居谢足音。所思小山桂，相保共长林。
九日病起得方侍御孩未书赋答·其二
作者：阮大铖
朝代：明
体裁：五言律诗

秋色来何际，江云阴远天。楚臣歌自苦，宣室问谁先。幕雁平沙月，延乌晚树烟。人生几丛菊，相忆乃悽然。
九日薄暮泊江口·其一
作者：阮大铖
朝代：明
体裁：五言律诗

憺憺循时序，聊存野菊心。悠然照秋水，殊胜集长林。孤烛延宵酌，幽香溢露襟。衔情向终古，为一泄行吟。
九日薄暮泊江口·其二
作者：阮大铖
朝代：明
体裁：五言律诗

格尽壶觞累，身心薄作閒。迹随秋燕泯，吟与草虫关。气白遥徵汐，霞青静数山。因嗤尘世里，举俗费跻攀。
九日诗
作者：阮大铖
朝代：明
体裁：古风

达人贵神适，宁为时所娱。耳目踵昔贤，千载徒区区。我心抱故常，节候如欲无。久暄山气燥，凉雨知为濡。篱圃意方澹，虫鸟音谐苏。家人欣致词，叩我何所须。启罶登纤鳞，饭牛有馀餔。閒对门前山，罄此篱下壶。远游无乃劳，即事天云俱。
九日霁后同李烟客梁非馨朱白石汪遗民吴栗仲田卫公何丕承方圣羽王禹开方尔止密之集李玄素通侯松筠阁共用远字
作者：阮大铖
朝代：明
体裁：古风

幕府秉冲规，佳辰集瑶琬。俗名岂虚爱，正冠事遐绻。清论绍凉雨，森林若危巘。群益既延径，陈芳亦充畹。遂使短襦人，不复顾牛饭。贯月瞩高戟，遵霞践华幰。洵知丝竹妄，力策盘匜蹇。孤虫吐深花，閒鱼击澄堰。向夜理幽桐，清商为君远。
书讯姚侍御心甫
作者：阮大铖
朝代：明
体裁：五言律诗

罪言何謇謇，共察补天心。一问豺当道，宁惭鹤在阴。孤情华月曙，幽梦晚香深。偶影秋篱下，因君发楚吟。
五日喜圣羽乔伯至山·其一
作者：阮大铖
朝代：明
体裁：五言律诗

青林无解叶，客至盍闻声。未有竹风度，亦令幽鸟鸣。暄烟飞渡日，空翠礼山情。何待交馨语，君身即杜蘅。
五日喜圣羽乔伯至山·其二
作者：阮大铖
朝代：明
体裁：五言律诗

束薪南涧底，煮石薄为炊。聊则高人意，羞陈末俗悲。竹云千顷漾，松月一峰危。此际歌山鬼，灵均定不疑。
五日观渡即送人还汝南·其一
作者：阮大铖
朝代：明
体裁：五言律诗

灵均识何处，终古棹歌声。众美此深酌，澄江凝远情。水嬉亦胡极，蕙叹几时盈。且就沧浪曲，晴沙笑濯缨。
五日观渡即送人还汝南·其二
作者：阮大铖
朝代：明
体裁：五言律诗

狂歌尽落晖，望远送将归。试极云天目，难令月旦违。木陵桑影厚，蓼国秫田肥。何必闻长铗，知君思已飞。
京口江行
作者：阮大铖
朝代：明
体裁：五言律诗

如此山川静，扬舲客思閒。天开葭菼路，秋贴雁鸿间。水雾孤帆饮，烟霜独鸟扳。何从感摇落，萧瑟赋江关。
人日寄邝公露客池阳文选阁
作者：阮大铖
朝代：明
体裁：五言律诗

春怀寄何许，君共九峰云。芳意含初蕙，微吟在夕曛。花齐庾岭发，月向海珠分。知尔弹鱼暇，严搜六代文。
从平等庵还省觐
作者：阮大铖
朝代：明
体裁：五言律诗

身隐欲何文，枯閒视野云。难忘城郭思，遂与梵钟分。涧药香犹绾，溪篁翠尚纷。还倾百花露，聊一浣中裙。
从招隐步至鹤林
作者：阮大铖
朝代：明
体裁：七言律诗

古寺无僧但有云，悠然磐礴至斜曛。青山阅尽桑田梦，白社空衔石阙文。霜草牛羊还有路，漆灯松柏欲何分。归烟更不烦高唱，渔笛樵歌甚可闻。
从焦山返棹便登金山绝顶
作者：阮大铖
朝代：明
体裁：古风

回舻遵枉渚，洲渚极夤缘。澄澹若无臆，空明并忘天。落叶导帆影，摇摇云屿前。气象颇森削，波流亦回漩。遂扶石路筇，酌彼香林泉。喟焉睹苍壁，雕琢无一全。结搆复蒙密，山气何由宣。望望去高顶，豁达开云烟。曲阿辨垆落，瓜埠窥沙田。耳目一以旷，岚汐争相鲜。东眺松寥中，长卧怀昔贤。悠悠坐鸿濛，聊得返自然。
从真州还金陵舟中无题·其一
作者：阮大铖
朝代：明
体裁：七言绝句

沙晴水碧浪花柔，明月烟中度浅讴。不是青衫弦上思，依稀香语啭西洲。
从真州还金陵舟中无题·其三
作者：阮大铖
朝代：明
体裁：七言绝句

琼枝萎绝广陵烟，桥月无宵不可怜。控鹤直追嬴女驾，箫声定绕凤台边。
从真州还金陵舟中无题·其二
作者：阮大铖
朝代：明
体裁：七言绝句

秋芜小直步痕深，目递无声绿绮琴。不羡桃花人面似，愿将绛叶点双心。
从真州还金陵舟中无题·其五
作者：阮大铖
朝代：明
体裁：七言绝句

文园消渴苦难苏，怅望金茎泽并枯。自笑秋庭禅尚在，肯辞犊鼻媵当垆。
从真州还金陵舟中无题·其六
作者：阮大铖
朝代：明
体裁：七言绝句

湘兰露重转无芬，遮目犹嫌巫峡云。千顷艳情关不着，蛾眉寸月一疑君。
从真州还金陵舟中无题·其四
作者：阮大铖
朝代：明
体裁：七言绝句

清商玉树已成尘，天女光音复度春。不识丽华能似不，雪霞一片藐姑身。
从石巢至平等庵宿
作者：阮大铖
朝代：明
体裁：古风

真隐亦何佳，宽然良自足。写性与澄潭，等身若群木。兀兀无一营，称心进茗粥。遂与僮稚谙，相呼共嬉逐。飞土射松鼬，拨苔探溪族。凡响哂钟梵，方言乱樵牧。隔峰听猿声，泠泠度深竹。忆兹境当殊，遂就白云宿。繁禽既展林，素烟亦翔屋。于此洵所惬，在彼念非渎。野兴固无恒，聊当谢寒燠。
从石门湖汎舟至百子山别业同璩山甫颜若龄赋
作者：阮大铖
朝代：明
体裁：古风

山泽招予情，萧晨肆无歇。邛友有同戒，扁舟旦超忽。趣与遐峰眷，棹向朝暾拨。閒渔响各臻，暄凫意踰伐。初至惑云壁，转步辨墟樾。循叶惧溪尽，标烟识林阙。倾壶榈竹下，述兴高阳末。延赏辄迷端，清论讵宜讷。出谷值归鸟，还舻演华月。枉渚弹回互，阴霞睹兴没。共此寒岁欢，吾生悟恒达。
从青山晓发至黄池逢式谷时生绳先弈予旅酌
作者：阮大铖
朝代：明
体裁：五言律诗

云卧起长晏，兹行露未收。一移名利扰，为作友朋谋。蓼旨虫难避，林音鸟自求。荆高遗酒在，击筑共销愁。
从鸠岭至龙山赴宗白上人平等兰若晤言之约
作者：阮大铖
朝代：明
体裁：古风

野性亦何获，林外前山影。搴烟察鸟路，排虚达猿岭。同心二三子，先期候萝径。岩扉怅独寤，风泉羡孤听。舒趣云霞末，洗心钟梵永。既肆招隐情，弥引高丘领。使我慰离居，閒琴为君整。
从龙潭晓行至京口·其一
作者：阮大铖
朝代：明
体裁：五言律诗

沙月巾车路，濛濛白未穷。霜茅泄人语，石竹乱天风。息梦荆榛外，炊烟橘柚中。山樽随意给，更不藉庞公。
从龙潭晓行至京口·其二
作者：阮大铖
朝代：明
体裁：五言律诗

寒野肃群象，烟花纷有馀。青云奉农圃，白首恋樵渔。露药山鸡啄，霜松水鹤居。閒看车马客，役役竟何如。
从龙潭晓行至京口中清堂哭潘木公即晤其令子江如文学·其一
作者：阮大铖
朝代：明
体裁：五言律诗

梦路识何处，萧条空野烟。升台感遗影，神理尚翛然。剑在求封树，家贫无墓田。谁能向云汐，一奏伯牙弦。
仲春七日同韩姬命曹肃应张损之方圣羽齐价人彭五一刘尔敬集刘慧玉宅
作者：阮大铖
朝代：明
体裁：七言律诗

荷锸宁须绍古狂，竹林清夜与传觞。泽居人饮春云气，彦会言蒸蕙草香。露白鸣鸡招舞剧，蒿青飞鸴咏怀长。醉分何必携馀兴，高柳垂藤切短墙。
仲春过访方仁植同年庐居因游南浮有怀野同先生
作者：阮大铖
朝代：明
体裁：古风

春岫罗鲜云，朝暮表空翠。嘉遁于焉托，灵贶传闻异。来此届芳月，入林踵香意。伊人抱先畴，白华自躬被。仁智秉遗则，草木衍閒侍。时闻归鹤响，莫制皋鱼泪。盼柯意长馀，褰芳旨兼备。开情向前浦，浦暄绿已遂。渚屿乍开合，筱石互争避。想见花蒲时，琴樽各臻媚。濯缨感洪源，高山献长喟。
任桢生纳姬赋催妆诗
作者：阮大铖
朝代：明
体裁：七言律诗

汧国芳楣姑射姿，梅花欲放合欢时。好将公子擎鳌手，学画佳人落雁眉。锦带扣身兼绾笑，红牙送语解酬私。为君更奏江南曲，稚女珠绳望所思。
伺方伯大瀛移樽小亭赋谢·其一
作者：阮大铖
朝代：明
体裁：五言律诗

绿萝黄鸟语，古意满春园。君复能醑我，高轩还见存。炊鱼飧不薄，罗雀道何尊。偶及人间事，青山憺盍言。
伺方伯大瀛移樽小亭赋谢·其二
作者：阮大铖
朝代：明
体裁：五言律诗

提壶芳树下，知不负莺歌。雨止林声穆，烟绵草色和。肃琴向清夜，纵钓有晴波。别后逢明月，梅花梦正多。
伺方伯大瀛移樽小亭赋谢卜子宁相访即送其游姑孰为古意新声六首·其一
作者：阮大铖
朝代：明
体裁：五言律诗

三尺要离冢，年年青草生。男儿恋乡曲，湖海欲何成。仗策有之子，出门游帝京。回看埋剑路，鸦背夕阳明。
余未也招同陈旻昭集乌龙潭赋·其一
作者：阮大铖
朝代：明
体裁：古风

潭定水光白，诸烟无与争。落花静可数，时听閒鱼鸣。无言酬清机，林月悠悠明。遂永岩下觞，聊恻世上名。杖藜出山扉，萝筱咸有声。归觉衣履间，空香为我盈。
余未也招同陈旻昭集乌龙潭赋·其二
作者：阮大铖
朝代：明
体裁：古风

余夙枕山窗，身心礼寒碧。妙香既氤氲，清论复开坼。违此行七年，魂梦未能释。潭月与林香，兹来宛仍昔。即事怀天云，故人念荒谪。玉树流春烟，丛兰冒幽石。赖有白社贤，开径代研益。
余自甲子春深耕鸠岭一官再起七十日捧檄归矣流言蜚及里中文学耆旧走台为白三代倘存余饮羽如饴也诗以志感·其一
作者：阮大铖
朝代：明
体裁：七言律诗

孤臣下土丽重明，肯信浮云蔽日成。绵蕞幸存周礼乐，顾厨还谢汉公卿。但无裘马骄仁里，岂有诗书副旦评。揽得众芳胜内美，巫咸堪与托平生。
余自甲子春深耕鸠岭一官再起七十日捧檄归矣流言蜚及里中文学耆旧走台为白三代倘存余饮羽如饴也诗以志感·其二
作者：阮大铖
朝代：明
体裁：七言律诗

草木方依帝日长，中山箧亦到柴桑。濒年出处邻农记，是处诗篇野衲藏。任有流言同巷伯，幸多耆旧似襄阳。高天视听须公等，燕地何烦六月霜。
余谷王贻诗见讯兼有藤杖之惠期以登高入城依韵报之
作者：阮大铖
朝代：明
体裁：七言律诗

遁栖凡鸟题谁至，惟有孤蝉咽露条。丛桂薄能招小隐，芳兰焉敢副离骚。鹊中升月明烟树，鹏下垂云映雪涛。此际海门秋已壮，杖藜何必待登高。
依韵再步赠无可
作者：阮大铖
朝代：明
体裁：七言律诗

天花鱼梵绕松寥，始觉禅心远市朝。古雪自标萝薜屋，春江不废木兰桡。云栖石户长衔梦，月识山钟不藉招。黄叶满林秋露响，知君纵鹤向青霄。
依韵答刘孝廉观欹见访即送其北上
作者：阮大铖
朝代：明
体裁：七言律诗

烟萝寒鸟满閒园，冰雪能来步屧痕。夜气光烦推象纬，春恩香欲动兰荪。柴桑渐与山云别，天禄高瞻阁火存。岩筑自嗤无梦路，看君霜翮事孤鶱。
依韵答潘木公舟中见怀·其一
作者：阮大铖
朝代：明
体裁：五言律诗

高兴乘无极，孤舟漾绿蘋。风餐昔贤哲，法溉几由旬。尘净梁开月，罗荒鸟狎人。何祥汇龙德，缩地向灵津。
依韵答潘木公舟中见怀·其二
作者：阮大铖
朝代：明
体裁：五言律诗

草堂回道驾，象纬岂虚关。古谊扁舟是，冲情从者閒。搴芳宝幽谷，翔益负三山。清论如瑶草，华予泽畔颜。
依韵答钱虎仲春日见怀·其一
作者：阮大铖
朝代：明
体裁：七言律诗

春气新暄上巳馀，野畦香满菜花初。江云罥树晴犹湿，岸柳绵烟淡复疏。水近凫鹥长昵槛，雨匀畼圃各尊锄。板舆采菽能为供，潘令谁云逊不如。
依韵答钱虎仲春日见怀·其三
作者：阮大铖
朝代：明
体裁：七言律诗

书生肉食敢筹边，久负云霄侍从班。忧杞戈难挥落日，采薇屐欲趁晴山。娱亲试觅田家乐，佞佛还贪丈室閒。兀坐无劳形问影，置身全在不材间。
依韵答钱虎仲春日见怀·其二
作者：阮大铖
朝代：明
体裁：七言律诗

故园烟柳系予思，斗酒双柑正此时。除目懒翻朝士籍，俸钱平付友人支。看云寤寐通江阁，忆竹平安讯露枝。篱落种花巾漉酒，真嫌陶令赋归迟。
依韵答钱虎仲春日见怀·其四
作者：阮大铖
朝代：明
体裁：七言律诗

清池蘋藻正斑斑，小筑茅亭灌木间。月下琴声响斋阁，雨馀苔色映门关。径存松菊难锄傲，石有藤萝可恕顽。何日腰镰随老圃，繁花恶竹与君删。
依韵酬赵又汉雨中见怀兼约过饮
作者：阮大铖
朝代：明
体裁：五言律诗

旅吟香积雪，何以喻高寒。鹤语恬宵月，鹏翻怒海澜。曙星开雾谷，绮气被云峦。复共灯前酌，椒花咏讵阑。
俞驾部仲茅左官赋诗二章为贺·其一
作者：阮大铖
朝代：明
体裁：五言律诗

君复持何法，终能蜕一官。特资高隼力，长渐远鸿翰。蒋帝山无恙，孙楼酒未寒。予狂殊已甚，莫惜割馀欢。
俞驾部仲茅左官赋诗二章为贺·其二
作者：阮大铖
朝代：明
体裁：五言律诗

燐火绵群望，腥波达具区。蜉生卫犹拙，虎子执何愚。烟雨筠三亩，风花柳数株。人群笑谁可，鸟兽胜吾徒。
俞驾部仲茅左官赋诗二章为贺方密之见访即送其游吴·其一
作者：阮大铖
朝代：明
体裁：五言律诗

南浮敦悦地，君复振华音。尘下概千古，霞端翔寸心。固穷榛草在，安土稻花深。何事元方御，来参抱膝吟。
俞驾部仲茅招集爰爰园并读其园解有赋·其二
作者：阮大铖
朝代：明
体裁：五言律诗

君子诚龙德，其居宛兔园。烟岚入规画，树石兢森尊。花密攒禽语，波宽漏瀑源。翻嗤沂水曲，童冠咏歌繁。
信宿质公绣砚斋赋别
作者：阮大铖
朝代：明
体裁：五言律诗

屡就高轩榻，知君古谊敦。春星动遥集，萝月透深痕。帙蠹将芸辟，窗风藉竹存。情真验僮仆，下食意俱温。
修楔日范司马质公招同寿春方侍御孩未移酌小亭赋谢
作者：阮大铖
朝代：明
体裁：古风

中园灿芳树，黄鸟鸣其枝。丛兰被阶径，荇藻开澄陂。絺服御春风，寒燠聊自知。恬步空香中，蝴蝶随我飞。遂就石涧泉，薄浣缨上缁。虽罕童冠俦，明此禊祓期。清机何豫人，林坐憺忘疲。兀然尽一觞，不为幽独欺。新蔬摘盈把，旧谷聊自炊。宁知蓬藋外，高驾能复来。轩从何煌煌，照我门前柳。薄践竹林欢，特招淮南友。戎旃洵清暇，眷言酌春酒。碧树罗前轩，青山对高牖。累叹既弥襟，搴芳复携手。篱下树花药，屋后荫榆杻。自负尧天氓，耕凿颇不苟。帝梦怀衮衣，周南谅非久。为问手中樽，能共菊花否。
俶园坐雨偶成
作者：阮大铖
朝代：明
体裁：五言律诗

春园集繁雨，静气直兼秋。尘杂遂无侮，高閒聊可谋。绿池蒲脉动，青屿竹光幽。坐此衔觞圣，饥劬藉尔瘳。
倪资生过访郊居止宿夜酌·其一
作者：阮大铖
朝代：明
体裁：五言律诗

悠悠十年别，相见鬓增丝。顾我虎兕野，复当风雪时。薪烟绵土屋，荒雨滴山篱。赖有樽中物，为申寒岁期。
倪资生过访郊居止宿夜酌·其二
作者：阮大铖
朝代：明
体裁：五言律诗

笑质平生尚，浮沉指顾间。观心如古雪，栖兴此寒山。迹喜孤云并，名矜石户閒。惟君种芳树，荒宅一分颜。
偶答友人见讯
作者：阮大铖
朝代：明
体裁：七言律诗

秦淮星聚向冰天，握手相看一莞然。辟谷自矜松已赤，同车莫问草何玄。卿云好映芦中日，霖雨还苏绵上田。更向桃花钓春水，鸬鹚斜日对高眠。
偶读元次山喻旧部曲诗有感
作者：阮大铖
朝代：明
体裁：七言律诗

兵兴十载焚戎服，叹哭曾传樊水阴。退谷樵渔今已老，普天士马正如林。荣光定叶明时兆，闰气难窥真宰心。日暮碧云修竹里，空临梁甫弄春琴。
偶过长板桥感旧
作者：阮大铖
朝代：明
体裁：七言绝句

秦淮何处饶寒色，长板荒桥霜草多。惟有春风寄樊口，当筵能唱隔江歌。
元旦感怀试笔似搏仲式谷仲立·其一
作者：阮大铖
朝代：明
体裁：七言律诗

东风曳曳动门罗，穷巷才知岁序过。赤羽吹笳缠淑气，黄巾饮马截春波。移家转向烽烟里，流目行如蘅杜何。尚忆故园逢令节，竹林椒酒正婆娑。
元旦感怀试笔似搏仲式谷仲立·其二
作者：阮大铖
朝代：明
体裁：七言律诗

士女争迎梅柳新，隔江鼙鼓自振振。薄陈生菜乌皮几，缓酌屠苏白发人。龙尾花砖无复梦，熊丸荻画亦生尘。独怜捃拾春烟次，平野萧条好负薪。
兆苏见招同根遂同年步溪上旋过檀度庵便还兆苏馆小饮·其一
作者：阮大铖
朝代：明
体裁：五言律诗

坦坦步溪上，青山澹我心。微风木叶下，薄暮野烟深。水静鸟还渡，蔬繁虫自吟。尘情兼客思，销在晚钟音。
兆苏见招同根遂同年步溪上旋过檀度庵便还兆苏馆小饮·其二
作者：阮大铖
朝代：明
体裁：五言律诗

蟹螯堪屡给，傍舍近渔蛮。丛桂岪无恙，浣花溪甚閒。醉冯檐际树，笑看门前山。暝色已如此，颓然犹未还。
先秋二日与毓先损之印海一门循元雪照不溢雪叶坐树下共用声字
作者：阮大铖
朝代：明
体裁：七言律诗

幽栖莫辨道心生，暝坐移床让鹿行。若有林光疑月白，岂无山响报钟清。共矜支许能忘相，为哂巢繇尚近名。更拟此中留再宿，高梧一叶待秋声。
光含万汝游返寄讯·其一
作者：阮大铖
朝代：明
体裁：五言律诗

离居亦何极，睇笑入閒心。流影接遥月，栖琴怀静岑。以君兰畹格，使我薜烟深。寒木春应秀，宁孤黄鸟吟。
光含万汝游返寄讯·其二
作者：阮大铖
朝代：明
体裁：五言律诗

万卷资生在，临邛未足谋。遥知剡溪兴，已倦木陵游。岁晚情踰贵，烟高梦亦修。龙眠吹雪处，吟讽日悠悠。
兜率岩晚眺·其一
作者：阮大铖
朝代：明
体裁：五言律诗

拟向遥峰语，当窗云不行。倘然废言谑，何以谢松声。霞日相摩处，江天欲暮情。悠悠鸟飞外，于此悟浮生。
兜率岩晚眺·其二
作者：阮大铖
朝代：明
体裁：五言律诗

寒山何静穆，霭霭发苍烟。始觉高峰下，村居人种田。牛羊黄叶路，鸡犬白云天。指顾巢繇在，予情亦已偏。
入山柬缉汝玉式
作者：阮大铖
朝代：明
体裁：古风

青山良可亲，烟霜更交骛。宁取耳目娱，要识性情寓。系恋亦宜屏，矧复堕忧妒。敦悦心不违，撰酌旨非误。于野获农谈，开门识樵路。谁谓谣诼言，非我息机具。候净孤药存，林定百声赴。高梁窥燕雀，閒篱散鸡鹜。古人意至时，去此不复顾。采薇兼采芝，长谣入烟雾。向谓不近情，今始达其故。
八公洞·其一
作者：阮大铖
朝代：明
体裁：五言律诗

野云随所向，步步踏清机。石路立红叶，寒泉鸣翠微。屡闻松鼬响，间有竹鸡飞。閒坐山窗下，悠然看落晖。
八公洞·其二
作者：阮大铖
朝代：明
体裁：五言律诗

出郭无多路，萧然自一村。藤花垂晚露，竹影挂秋痕。入腊定酬水，分云各有门。谁能逐渔父，寂寂扣幽源。
公永观察言其太夫人七十诞日有瑞鹿至赋祝
作者：阮大铖
朝代：明
体裁：七言律诗

词人裁赋即云霞，况有莱衣奉六珈。鸟爪遂来仙岛驭，鹿王争献佛林花。诰从南岳夫人授，瑟许湘灵帝子挝。我亦天台晨肇裔，洞门彷佛识胡麻。
六合孙文学元一移居金陵
作者：阮大铖
朝代：明
体裁：七言律诗

移家来就秣陵云，松菊萧閒可论文。震泽鸱夷随棹载，桃源鸡犬一江分。金声欲掷天台赋，竹逸还寻巢父群。拟待春山兰蕙吐，入林相与醉清芬。
关山月
作者：阮大铖
朝代：明
体裁：五言律诗

明月升青海，流光到玉门。燕支秋尚浅，大汉雪先屯。虏骑方充斥，男儿自报恩。所嗟砧杵上，终夜炤啼痕。
兹园同社彦再集盛唐楼得山字呈从祖樵川公
作者：阮大铖
朝代：明
体裁：七言律诗

兹文未坠竟何传，识在渊龙仞凤间。归日求羊循径户，昔时枚马此河山。林开丽景腾虹上，槛绕洪流望海还。为报汉游群扈从，封成何赋著江关。
再同卓凡集瑶草水亭·其一
作者：阮大铖
朝代：明
体裁：五言律诗

水烟将柳色，一气绿光浮。坐久领禽语，始知非梦游。星繁堪紊烛，花静直臻秋。不是研今古，清宵讵可酬。
再同卓凡集瑶草水亭·其二
作者：阮大铖
朝代：明
体裁：五言律诗

小饮流长话，身心此会尊。崩鸢怜瘴海，贡马纪花门。所历何非梦，惟閒不负樽。坐深占夜气，寒静亦无痕。
再同周公穆张损之刘尔敬耑玉家衡之兄登采石山寺广济阁
作者：阮大铖
朝代：明
体裁：古风

客次理清娱，怀情赴霞上。耳目冯象泯，云天尽檐向。空翠感微息，定览察殊状。叶并远帆惊，鸟习天花漾。山樽给永日，清言副灵贶。信美土非邈，沉冥旨何妄。磐礴遂忘瞑，江烟响归唱。梦觉闻秋猿，孤舟若青嶂。
再同若龄集正之水亭迟幼玉不至
作者：阮大铖
朝代：明
体裁：古风

秋风吹野心，旷然览川陆。澄波涵夕阴，返景耀深谷。鸟下轻霞骛，觞处孤花肃。佳人期未来，碧云隐修竹。萝筱各自媚，琴樽意俱穆。赖此林月佳，延辉破幽独。
再和容翁壶中天
作者：阮大铖
朝代：明
体裁：古风

古今一觉邯郸，谁人不作千年虑。无情半面小秦鼍，白发几曾轻恕。黄纸除书，红绫宴饼，总是盘伶具。嘱付彩毫，莫惹山灵閒妒。爰园鹤乳松巢，龟游莲叶，更有班龙相遇。秋空一片步虚声，莫是飞仙来去。五架茆堂，数沟竹瓦，广种青门树。留却半间，典与蓬莱云住。
再宿邗关枕上偶成柬肃之太史·其一
作者：阮大铖
朝代：明
体裁：五言律诗

寒梦依津树，河流驶有声。宛然卧山寺，苍壑听泉鸣。古木资霜养，幽钟与月盟。溪风翻石葛，猿鹤亦无惊。
再宿邗关枕上偶成柬肃之太史·其二
作者：阮大铖
朝代：明
体裁：五言律诗

何事冰霜路，劳劳未息机。遥敦古处约，忍遣寸心违。风善群鸥狎，烟繁野雀归。思君丛竹下，展帙向晴晖。
再寄玉森
作者：阮大铖
朝代：明
体裁：古风

松窗山月皎如烛，梦见铜官林下梅。花间细闻玉女笑，冰壶酌我真珠醅。酒气林香醒未散，窗月欹斜松影乱。破冻题书问故人，莫是梅花真烂熳。
再慰方时生
作者：阮大铖
朝代：明
体裁：五言律诗

圣代何多故，潢池警未舒。时情矜捃拾，峻法中樵渔。义愧齐平仲，歌深楚接舆。思君授经地，虹贯狱中书。
再游栖霞柬恒觉上人
作者：阮大铖
朝代：明
体裁：七言律诗

忆听天开岩下钟，苦吟清啸对霜枫。别来几碧山中草，偶至还青雨后峰。大壑古云仍抱石，空潭夙月又开松。振衣更指高霞路，落日将君辨海鸿。
再祝徐衡阳
作者：阮大铖
朝代：明
体裁：古风

髯翁捋髯生青虹，醉骑黄鹤淩天风。吹箫不妨挟秦女，缩地将以参壶公。参壶公，历天姥，赤豹离奇彩鸾舞。宁能嚄唶如东方，长向金门啄腥腐。余与相逢天台畔，烟驾嘲君何汗漫。为摘零星松桂枝，洞门细煮桃花饭。
再答木公诗讯
作者：阮大铖
朝代：明
体裁：古风

孰哂元气薄，江山森此材。壹禀先民程，而持孤凤衰。寒思削秋碧，绮则春云开。曼声事沟浍，吾道行污莱。独拍稔众咻，善者失所裁。有美负鸾情，鸠鸩无敢猜。三山表云容，势与天波回。
再迟若龄小集·其一
作者：阮大铖
朝代：明
体裁：古风

风吹江上云，西来何悠悠。孤帆是因依，翩然如云浮。画舲出花浦，杖策至椒丘。顾我苫次骨，忾叹不可收。感子幽兰心，志气相与柔。古人重结交，谊亦如此否。长跽陈清醑，视听无或偷。斟酌在平生，鸡黍诚匪谋。
再迟若龄小集·其二
作者：阮大铖
朝代：明
体裁：古风

芳草不予欺，春深门已碧。雨至发清响，稍霁罕行迹。整拨篱户间，宁为车马客。道丧望终古，遥遥无羽翮。箕高颍复深，荒彼归云宅。壹持沮溺心，黾勉固穷策。晨起自灌园，饥来但炊石。入夕弹青琴，吾以召吾益。
再送方侍御崧生北行
作者：阮大铖
朝代：明
体裁：七言律诗

清秋汐月满江湍，建业双鱼约未寒。方叔猷看骢马壮，步兵咏与鸴鸠安。柏台遥望标琼树，竹里何期浣玉盘。近日楚烽闻泯灭，蓼香荷露绕渔竿。
再送杨锦仙明府
作者：阮大铖
朝代：明
体裁：七言律诗

金陵把酒思依依，野树晴江望远晖。大道骅骝看骋驾，寒空鸿鹄自高飞。军书是处都传警，谏草如今未可稀。但愿补天无寸阙，野人閒采故山薇。
再送田祖
作者：阮大铖
朝代：明
体裁：七言律诗

月与幽人共一林，薜萝来印岁寒心。梦临淮海潮先响，春至长安雪未深。閟阁藜吹先世火，箫韶乐奏洞庭音。卿云鼓吹寻常事，送尔何为梁甫吟。
农臣谣
作者：阮大铖
朝代：明
体裁：古风

农臣无外慕，力作春田中。野老欣致词，云召荆溪公。荆溪执政时，驱虏如驱蝇。年丰雨旸若，百谷日以登。孔耿背皇仁，走险以登畔。荆溪大发策，游魂立冰涣。是时寒燠调，疾疠苦不作。里胥罕呼门，租税缓而薄。亦不起间架，亦不算鱼苗。高烟广泽间，春风醉渔樵。日月开九衢，言官尽言责。怒者救刑笞，次亦免迁谪。纳言所敷奏，曾无妄一男。遥闻拜飏声，呼万岁者三。诏遣军容使，斜封莫及止。敕尾押风霜，手演防微语。天官咨论道，铨法繇三途。祖制罔不遵，人无侥倖图。都丞转漕船，如鱼衔尾进。届秋抵大仓，红朽告馀剩。黄巾起西北，刻日发官军。区区鱼腹雄，大风扫残云。公卿罕豚声，何况于草野。青青子衿士，谁为顾厨者。外惧冀以释，九围何晏然。转眼成桑沧，望此如尧天。温旨召荆溪，传闻再三至。帝眷匪虚隆，待赞治平事。野老致词毕，歌向春烟归。予亦望南山，悠悠吟采薇。迎风策驴背，大笑几绝倒。从来建太平，只愿君相好。
冬夜酌杜退思感旧
作者：阮大铖
朝代：明
体裁：七言律诗

灯白窗寒雁有声，与君深话十年情。霜皋落叶鸣湘水，烟陌繁花簇帝京。琴瑟自闲中散调，文章还避左徒名。樽前对影因相笑，短发萧萧次第生。
冬日同元甫集倪世符藕花居得疏字
作者：阮大铖
朝代：明
体裁：七言律诗

萧条歌谢楚人舆，来藉琴樽媚索居。遵渚影依鸿雁后，醉香心绕芰荷初。语翻风海能辞绮，杯点霜笙可耐疏。汐社饶君整寒色，葭蒹遥与媵江鱼。
冬日同孟麟五修士鼎璞伟缉如云仍文之怀真家衡之兄游半山园·其一
作者：阮大铖
朝代：明
体裁：五言律诗

斯园无结搆，风景自萧萧。未凿山川朴，长辞歌吹嚣。馀花黄未弱，繁竹碧难销。薜路栖山鬼，微吟或可招。
冬日同孟麟五修士鼎璞伟缉如云仍文之怀真家衡之兄游半山园·其二
作者：阮大铖
朝代：明
体裁：五言律诗

半山山树下，残照立閒身。太息昔人去，如今法更新。碧香村店酒，乌角野人巾。莫弹寒溪水，枯槎有钓纶。
冬日同潘次鲁刘尔敬坐天界绿梦居竟日·其一
作者：阮大铖
朝代：明
体裁：五言律诗

贞林寒不解，钟梵动其间。遂共同心者，拈花薄作閒。松沉衔鹤嗽，翠盛泽禽颜。隐隐空香际，诸天似未还。
冬日同潘次鲁刘尔敬坐天界绿梦居竟日·其二
作者：阮大铖
朝代：明
体裁：五言律诗

四大皈寒碧，香林梦亦无。恬行融饭力，危坐礼琴孤。点石花长雨，资烟叶正枯。此中名利判，清净复何途。
冬旭偶过若龄江亭幼玉烈卿紫澜亦至觞咏终日欣赋斯作
作者：阮大铖
朝代：明
体裁：古风

景气含萧远，遐心念川陆。役形一室间，弥叹尘襟蹙。伊人秉奇怀，高馆抗霞服。江广日华鹜，烟尽峰情肃。兴至忍自岐，相从解忧独。群贤各有会，欢言理薖轴。秋兰串芳咏，荒洲摄恬目。阅帆思无倪，审钓理恒淑。所未穷夕佳，遥钟限城隩。素雪当寒翔，抱琴誓来宿。
冯金吾本卿于城东筑馆花药楚楚图书盈室乐而赋之·其一
作者：阮大铖
朝代：明
体裁：五言律诗

小筑青门曲，翛然存野心。六根归竹石，五岳待书琴。舞献清池鹤，音罗密树禽。公馀来拄笏，何必谢华簪。
冯金吾本卿于城东筑馆花药楚楚图书盈室乐而赋之·其三
作者：阮大铖
朝代：明
体裁：五言律诗

良夜无尘事，婆娑试倚楼。如何东海月，亦炤白门秋。露白蒹葭阔，岩青桂树幽。吴歈翻子夜，于此散乡愁。
冯金吾本卿于城东筑馆花药楚楚图书盈室乐而赋之·其二
作者：阮大铖
朝代：明
体裁：五言律诗

草阁缘花立，登之看远山。野云何历历，飞鸟甚閒閒。猿啸高岩上，鸦归落炤间。解衣对樽酒，吾亦憺忘还。
冯金吾本卿于城东筑馆花药楚楚图书盈室乐而赋之·其四
作者：阮大铖
朝代：明
体裁：五言律诗

高斋多众籁，杂以百虫声。君向秋花立，不眠无限情。银灯斜炤酒，翠袖细调筝。忽忽啼乌臼，何嫌北斗横。
减字木兰花
作者：阮大铖
朝代：明

春光渐老，流莺不管人烦恼。细雨窗纱，深巷清晨卖杏花。眉峰双蹙，画中有个人如玉。小立檐前，待燕归来始下帘。
出安德门至先垄感怀·其一
作者：阮大铖
朝代：明
体裁：七言律诗

古棘寒云满墓门，自驱羸牸到荒村。孤踪可与飞蓬较，俭岁弥知脱粟尊。草泽军声长麇至，中原胡骑且蜂屯。野人忧国多逢忌，但听风巢夕鸟喧。
出安德门至先垄感怀·其二
作者：阮大铖
朝代：明
体裁：七言律诗

俯仰荒寒祗自疑，高逵大陆念何之。鲁人讵释麛裘谤，宣室难收鵩鸟悲。直北边笳吹犊垄，江南征税尽渔丝。独怜憔悴江潭客，衰白经年厌鼓鼙。
出山别社衲·其一
作者：阮大铖
朝代：明
体裁：五言律诗

寒溪相笑别，君去卧山樊。欲雪江云厚，将梅谷气暄。风霜知梦苦，岁月藉诗存。切莫嫌蝌蚪，閒居废讨论。
出山别社衲·其二
作者：阮大铖
朝代：明
体裁：五言律诗

香界久依依，风尘意已微。何堪车马路，长逐雁鸿飞。种药晴烧圃，翻经雪照扉。石门秋水动，整楫待予归。
出山诗
作者：阮大铖
朝代：明
体裁：古风

伊余耿霞尚，作息依幽岑。鼎实慎自保，朱绂非所钦。四时守玄序，万念休长林。白云停我冈，兰菊佩我襟。鸟雀翔我庐，朝夕遗之音。稼穑藉僮仆，井税则我任。永矢贲丘园，无令尘冕侵。皛皛天宇曙，习习惠风吟。野情正欢豫，休命乃将临。眷此休命嘉，青阳启重蛰。墉隼倏电驱，逵鸿渐云集。遂回肥遁思，黾勉简书及。宛雒何煌煌，南陔固已习。荣木耀春园，朱萱被庭隰。饬彼车上巾，愧此篱间笠。婉词别农圃，菊松烦代葺。行颂天保章，即赓考槃什。秋色佳千峰，期与归云入。
出摄山
作者：阮大铖
朝代：明
体裁：五言律诗

家寄青山曲，朝昏礼岳云。宁知此岩壑，终古蓄灵芬。珍草霜难弱，耆松翠莫分。誓当花吐候，重就鹿王群。
出摄山至江口候舟不至因宿旃檀庵枕上作
作者：阮大铖
朝代：明
体裁：五言律诗

安心向黄叶，旅梦亦何閒。乍觉堂开诵，还疑枕在山。鸡潮寒月外，鸽铎古霜间。此际观名利，何机触定颜。
出都别马时良汪遗民·其一
作者：阮大铖
朝代：明
体裁：七言律诗

捧檄宁亲代所稀，石湖况有旧渔矶。轻舟喜共湍鸥下，乡梦先于社燕归。计日江城飞柳絮，还家山馆验松围。长林幸戢孤飞翼，敢向雕鸾判是非。
出都别马时良汪遗民·其二
作者：阮大铖
朝代：明
体裁：七言律诗

吾庐卜筑大江边，江上秋云倍可怜。沽酒直于渔网下，濯缨即在草堂前。青青桃叶回歌扇，白白芦花覆钓船。更有洞箫吹月夕，遨游何异挟飞仙。
刘燕及先生招饮梅川四高楼
作者：阮大铖
朝代：明
体裁：七言律诗

朱甍粉堞水边楼，楼上琴声兴更幽。纵是天供閒景物，也须人辟好林丘。频开白堕觞宾客，便拜青山作督邮。宴客竟忘归路暝，小桥列炬听鸣驺。
刘胤平使楚还移酌俶园赋谢·其一
作者：阮大铖
朝代：明
体裁：五言律诗

岩曲枉朝英，蓬中驷马鸣。玉阶移草色，宫树与莺声。星石先槎至，羹梅接幄成。因君问萝薜，翻切野人情。
刘胤平使楚还移酌俶园赋谢·其二
作者：阮大铖
朝代：明
体裁：五言律诗

无可赋离忧，閒园林树幽。林喧求友鸟，池献濯缨流。月认琴轩吐，凉凭酒幔收。敢将仲长意，寂寞谢巢繇。
刘赤存以闻虏警诗见寄用韵赋答·其一
作者：阮大铖
朝代：明
体裁：七言律诗

拥褐扶犁愿不违，长空倦鸟已知归。一樽自对青山笑，绕屋时看黄叶飞。愧以残形负谣诼，原无福相称轻肥。閒来手捲前溪钓，独上高峰自振衣。
刘赤存以闻虏警诗见寄用韵赋答·其三
作者：阮大铖
朝代：明
体裁：七言律诗

飘风四起撼陈人，敢谓虚名触鬼神。久矣伊周撄诟谇，曾无巢许避沉沦。衔杯值月难容嘿，策杖探云讵厌频。欲酌公荣待花发，一林香雪醉清真。
刘赤存以闻虏警诗见寄用韵赋答·其二
作者：阮大铖
朝代：明
体裁：七言律诗

蚁视谁云不忌才，祢生词赋过邹枚。苑中寂寞麒麟卧，台上虚无凤鸟来。径藉蓬蒿宜永闭，衣非薜荔莫轻裁。江鱼已断昆明梦，一任东方辨劫灰。
刘赤存以闻虏警诗见寄用韵赋答·其五
作者：阮大铖
朝代：明
体裁：七言律诗

舞羽频年未格凶，铙歌今拟奏肤功。枢中风雨多帷策，阃外天山有箭峰。但使空谭消白马，何难痛饮抵黄龙。悬知露布传闻日，禁里千官拜晓钟。
刘赤存以闻虏警诗见寄用韵赋答·其六
作者：阮大铖
朝代：明
体裁：七言律诗

客舍雠书尚佩芸，知君封禅著云云。经传藜阁推中垒，谭取茗柯亦冠军。白日身亲为髦结，清宵舞不待鸡闻。淩云旦夕声名动，笔研君苗莫浪焚。
刘赤存以闻虏警诗见寄用韵赋答·其四
作者：阮大铖
朝代：明
体裁：七言律诗

侏儒饱粟敢筹边，穑事东皋幸已偏。肉食岂无桑土策，农臣空为杞忧悬。孤峰槲叶玄猿叫，野水荷花白鹭拳。但愿升平销战伐，渔樵长得卧高烟。